
^J%/ualis  sit  structura  et  textura  telae  motus  quosdam  cutis  hominis,  ut  cutem 
anserinam,  arrectionem  pilorum,  corrugationem  scroti,  elevationem  papillae  mammae,  cet.  pro- 
ducentis, nondum  plane  ad  liquidum  perductum  est.  Adhuc  enim  in  tela  conjunctiva  cutis  virtutes 
contractiles  inesse  opinati  sunt,  quamvis  illa  microscopii  auxilio  disquisita  in  structura  sua 
nullam  differentiam  a tela  conjunctiva  vulgari  ostenderet,  illamque  nominaverunt  telam 
contractilem  gluten  praebentem  (Joh.  Mueller,  Handbuch  der  Physiologie  des  Men- 
sclien.  Coblenz  1837.  Vol.  II.  pag.  23  sqq).  Haec  opinio  etiam  eo  comprobata  est, 
quod  nonnulli  liistologi  (J.  Herile,  Allgemeine  Anatomie.  Lpzg.  184-1.  pag.  374-  sqq.  aliique) 
formis  quibusdam  fibrarum,  tractione  telae  conjunctivae  paratis,  transitum  quasi  effici  ad 
fibras  musculares  glabras,  organicas,  statuerunt.  Novissimis  temporibus  Koelliker 
(Zeitscbrift  fiir  wissenschaftlicbe  Zoologie  von  Siebold  und  Koelliker.  Lpzg.  1848. 
Vol.  I.  fasc.  1.  pag.  48  sqq.)  et  jam  ante  eum  Valentin  (Handworterbuch  der  Physio- 
logie von  R.  Wagner.  Vol.  I.  pag.  787)  in  cute  descripserunt  elementa  peculiaria 
eontractilia,  fibris  muscularibus  organicis  similia,  quae  Koelliker  cellulas  fibrarum  con- 
tractiles vel  musculosas  nuncupat.  Formae  vero  cellularum  fibrarum  musculosarum  a 
Koellikero  allatae  tam  parum  inter  se  congruunt,  ut  dubitari  possit,  quin  in  omnibus 
rebus  vere  ita  se  habeant,  utque  repetita  examinatio  eorum,  quae  Koelliker  protulit, 
optanda  sit.  Quamobrcm  adhorfanie  Reiehertio,  viro  doctissimo,  disquisitiones  de 
musculis  organicis  in  hominis  cute  obviis  institui,  atque  inde  argumentum  dissertationis 
meae  inauguralis  petivi. 

Experimenta  prosperrimo  successu  facta,  quae  Fr.  Paulsen  in  dissertatione  sua 
„Observationes  microchemicae  circa  nonnullas  animalium  telas.  Dorpati  Livonorum  1848. u 
pag.  16  sqq.  publici  juris  fecit,  in  his  disquisitionibus  milii  maximo  emolumento  fuerunt. 


Ille  enim  invenit,  diuturniore  actione  acidi  nitrici  in  tela  musculari  organica  talem  pro- 
duci mutationem  morphologicam,  qualem  ejusdem  acidi  actio  in  nulla  alia  tela  provocet, 
quae  arte  vel  natura  in  elementa  fibrosa  findatur.  Quum  hanc  observationem  Paulsenii 
nondum  satis  notam  esse  crederem,  et  praeterea  paene  omnes  disquisitiones  meae 
auxilio  acidi  nitrici  institutae  essent,  necessarium  esse  duxi  copiosius  de  illa  agere. 
Itaque  dissertationem  meam  ordine  jam  describendo  composui.  Praemissis  prolegomenis 
nonnullis  de  adhibitis  reagentibus  chemicis  et  de  ratione,  qua  disquisitiones  meae  factae 
sint,  mutationes  physicas  et  morphologicas  telae  conjunctivae,  telae  elasticae  et  telae 
muscularis  organicae  acidi  nitrici  actione  provocatas  denuo  examinavi,  — deinde  structuram 
et  texturam  cutis  in  genere  et  cutis  singularum  quarundam  corporis  regionum  descripsi, 
— denique  conclusiones  e disquisitionibus  meis  deductas  et  pauca  alia  monenda  adjeci.  — 
Commemorandum  adhuc  mihi  est,  in  descriptionibus  modo  dictis  me  secundum  hujus 
commentationis  consilium  praecipue  respexisse,  quam  late  musculi  organici  diffusi  sint, 
alias  vero  rationes  structurae  cutis  ibi  tantum  accuratius  exposuisse,  ubi  ea,  quae  e 
disquisitionibus  meis  sequuntur,  ab  iis,  quae  investigationibus  histologorum  recentioris 
temporis  effecta  sunt,  differre  vel  fortasse  etiam  nova  esse  apparebat. 

Si  jam  confecto  toto  opusculo  spem  optimam  alam,  e disquisitionibus  meis  deduci 
posse,  quae  histologiae  postulatis  satisfaciant,  profitendum  mihi  est,  vix  futurum  fuisse, 
ut  haec  spes  me  teneret,  nisi  Reichert,  quae  eximia  ejus  liberalitas  est,  me  consilio 
et  institutione  in  illo  perficiendo  adjuvisset.  Haec  professus  inde  libentissime  occasionem 
arripio  huic  viro,  cui  etiam  alioquin  sempiternam  gratiam  debeo,  propter  hoc  quoque 
auxilium  mihi  praestitum  maximas  gratias  publice  agendi.  Praeterea  facere  non  possum, 
quin  gratissimo  animo  commemorem  operam  egregiam,  qua  Deppisch,  stud.  med.,  quippe 
qui  imagines  huic  commentationi  adjectas  summa  dexteritate  delineaverit,  me  sustentavit. 

P R O L E G O M E N A. 


Reagentia  chemica,  quae  in  perscrutationibus  meis  adhibui,  fuerunt  acidum  nitricum  (20%) 
•et  acidum  aceticum  (50%). 

Rationes  structurae  cutis  exploravi  in  lamellis  eo  effectis,  quod  frusta  culis  recentis  vel  ple- 
rumque siccatae  persecui.  Etenim  secundum  leges  artis  anatomicae  e variis  corporis  regionibus 
hominum  adultorum  recens  mortuorum  frusta  cutis  per  lotam  crassitudinem  usque  ad  fascias  et 
aponeuroses  musculos  animales  cingentes  exsecui , eaque  apto  fundamento  imposita  in  aere  libero 
in  calore  circiter  15°  sec.  scal.  Reaum.  siccavi,  diligenter  curans,  ut,  si  fieri  posset,  quaelibet 
tensio  et  tractio  inter  siccandum  caveretur.  Aptum  est  id  videre,  ut  ejusmodi  frusta  cutis  tantum 
usque  ad  certum  quendam  gradum  exsiccentur,  quum  postremo  interdum  massae  corneae  instar 
tam  dura  fiant,  ut  conatus  segmenta  ex  iis  faciendi,  quamvis  culter  optimus  sit,  tamen  facile  irritus 
sit;  sed  si  res  ita  se  habent,  incommodum  etiam  eo  tolli  potest,  quod  cutis  frusta  antea  parva 
aquae  copia  imbuuntur.  Ex  his  cutis  frustis  satis  siccatis  mihi  paravi  segmenta  tenuia , interdum 
etiam,  si  opus  erat,  paulo  crassiora,  diversissimas  cutis  directiones  sequentia.  Segmenta  hoc  modo 
etrecta  in  vasculis  vitreis  concavis,  qualia  sunt  horologiorum  minorum  opercula,  collocavi,  largam 
copiam  acidi  nitrici  superinfudi,  aptoque  tegimine  curavi,  ne  acidum  evaporaretur.  Mutationes 
physicas  et  morphologicas  singulis  diebus  in  segmentis  ortas  diligenter  observavi.  Actione  acidi 
nitrici  tela  conjunctiva  omnium  telarum  celerrime,  saepe  jam  circiter  tertio  quartove  die,  texturam 
suam  amittit,  et,  praecipue  pressione  adhibita,  facillime  dilabitur;  itaque  si  rationes  structurae 
cutis  in  statu  quam  minime  mutato  perspicere  velis,  segmentorum  disquisitionem  microscopicam 
optime  intra  hoc  temporis  spatium  et  quidem  aptissime,  postquam  acidi  actioni  viginti  quatuor 
horas  exposita  fuerunt,  instituis.  Si  segmenta  admodum  tenuia  sunt,  aptum  est  statim  primis  horis, 
postquam  acidum  nitricum  agere  coepit,  investigationem  suscipere.  Magna  vero  illa  telae  con- 
junctivae mollities  et  friabilitas  etiam  facultatem  nobis  praebet,  ut  organa,  quae  accuratiori  disqui- 
sitioni subjicere  volumus,  sub  microscopio  acuum  auxilio  e partibus  vicinis  exsolvere,  et,  si  opus 
est,  in  vasculis  vitreis  separatis  diuturniori  acidi  nitrici  actioni  exponere  possimus. 

Acidum  nitricum  acus  ferreas  oxydatione  cito  et  fortiter  afficit,  qua  re  etiam  imago  micro- 
scopica  objectorum  acubus  ejusmodi  ad  analysin  microscopicam  praeparatorum  turbatur,  quum 

1 


8 


particulae  ferri  oxydati  iis  adhaereant.  Ad  hoc  incommodum  evitandum  magna  utilitate  loco  acuum 
ferrearum  usus  sum  acubus,  quae  e filo  ex  platina  ducto  paratae  erant;  atque  propter  eandem 
causam  usus  sum  cochleari  parvo  e platina  facto,  in  quo  praeparata  ex  acido  nitrico  in  lamellam 
vitream,  cui  objecta  sub  microscopio  disquirenda  imponuntur,  transferrem. 

Acidi  acetici  actionem  in  praeparata  investiganda  tam  diu  permisi,  donec  illa  hoc  acido 
jam  non  amplius  intumescerent. 

Observationes  microscopicas  vitris  diametrum  objectorum  disquirendorum  centies,  vel  centies 
septuagies,  vel  trecenties  amplificantibus  institui,  mensurasque  auxilio  micrometri  vitrei  in  vitro 
oculari  applicati  feci. 

Dimensiones  particularum  elementarium  aliorumque  organorum  ubique  secundum  mensuram 
Parisiensem  constitutae  sunt. 

Pars  I. 

Mutationes  physicae  et  morphologicae  telae  conjunctivae  vulgaris, 
telae  elasticae  et  telae  muscularis  organicae,  postquam  acidi 
nitrici  actioni  expositae  sunt. 

In  summis  rebus  ea,  quae  in  disquisitionibus  meis  de  his  mutationibus  inveni,  cum  iis 
congruunt,  quae  P a uls  en  *)  de  iisdem  nobiscum  communicavit. 

Simulatque  acidum  nitricum  in  telas  modo  dictas  agere  coepit,  omnes  aliquamdiu  albido 
colore  tinguntur,  deinde  vero  colorem  constantem  magis  minusve  flavum,  qualis  est  malorum 
citreorum,  accipiunt.  Tela  conjunctiva  ab  initio  paululum  contrahitur,  sed  post  paucas  sexagesimas 
horae  partes  rursus  extenditur,  paululum  intumescit,  et  simul  aliquatenus  rigida  et  lenta  est,  in 
quamlibet  vero  directionem  in  parva  frustula  dirumpi  potest.  Telae  muscularis  organicae  volumen 
statim  et  quidem  in  perpetuum  minuitur.  Tela  elastica  mutationes  majoris  momenti  in  virtutibus 
suis  physicis  non  ostendit,  nisi  quod  ejus  vis  elastica  minui  videtur.  Primitiva  imago  microscopica 
harum  telarum  primis  horis,  postquam  acidum  nitricum  in  eas  agere  coepit,  haud  mutatur,  nisi 
quod  propter  colorem  mutatum  majore  minoreve  gradu  obscuriores  apparent.  Ceterum  mutationes 
modo  dictae,  et  quas  postea  afferam,  in  re  summa  eaedem  sunt,  sive  has  telas  recentes,  sive 
siccatas  acidi  nitrici  actioni  exposueris. 

Exactis  viginti  .quatuor  horis  et  diebus  sequentibus  mutationes  insigniores  et  in  quavis 
harum  trium  telarum  peculiaris  generis  sunt;  nimirum  hae: 

1)  Mutationes  telae  conjunctivae. 

Mutationes  jam  allatae  et  quae  postea  afferentur,  tam  in  ea  tela  conjunctiva,  quae  formae 
expers  vocatur,  quam  in  formata  animadvertuntur,  v.  c.  peritonaei,  membranae  mucosae  tractus 
intestinalis  et  cutis  externae,  tendinum,  aponeurosiura , atque  etiam  in  tela  conjunctiva  corneae  et 
scleroticae  hominum  et  nonnullorum  mammalium. 


1)  l.  I.  p.  9,  16,  22  et  sqq. 

Tela  conjunctiva  composita,  postquam  acidum  nitricum  viginti  quatuor  horas  in  eam  egit, 
paululum  tumefacta  apparet,  neque  vero  jam  rigida,  sed  mollis  est,  et  in  quamlibet  directionem 
dirumpi  potest.  Circiter  quarto  die,  ubi  lenis  vis  mechanica  in  eam  agit,  in  parva  frustula  formae 
haud  regularis  dilabitur  ; hoc  tempore  jam  non  fert  pressionem  lamellarum  vitrearum  tenuissi- 
marum, quibus  objecta  in  disquisitione  microscopica  teguntur,  sed  earum  onere  in  massam  pulta- 
ceam  pulveri  similem  dissolvitur. 

Hae  telae,  si  microscopii  ope  explorantur,  speciem  suam  primitivam,  striatam,  ostendunt. 
Quo  crassiora  segmenta  sunt,  (v.  c.  corneae,  aponeurosium , tendinum),  eo  magis  striatum,  quo 
tenuiora,  eo  minus  striis  insignitum  praeparatum  apparet. J)  Haec  species  vero  in  dies  ita  mutatur, 
ut  striae,  sive  ad  certam  quandam  regulam  decurrunt,  sive  non,  paulatim  minus  frequentes  et 
minus  perspicue  expressae  appareant,  donec  tandem  exactis  nonnullis  diebus  quodlibet  vestigium 
earum  evanescat,  ita  ut  jam  substantiae  homogeneae,  non  striatae,  pellucidae  vel  translucentes, 
colore  flavescente  vix  paululum  tinctae,  investigationibus  nostris  se  offerant.  Hae  substantiae  aut 
omni  structura  carere  videntur,  aut  granulis  tenuibus  distinctae  apparent,  aut  insignitae  minoribus 
majoribusve  maculis  obscuris,  varie  formatis  (subrotundis,  ovatis,  magis  in  longitudinem  productis), 
quae  cellularum  nucleis  vel  eorum  rudimentis  respondent,  et  aut,  ut  videtur,  sine  regula,  aut  ad 
eertam  quandam  regulam  , v.  c.  secundum  directionem  striarum  antea  conspicuarum  , dispositae 
sunt.  Substantia  conjunctiva  igitur  speciem  striatam  paulatim  amittit,  neque  in  fibras  findi  potest. 
Rem  ita  se  habere,  luculenter  apparet  in  lamellis  exsectis  v.  c.  corneae  et  tendinum.  In  lamellis 
ejusmodi  prope  margines  haud  regulares,  ubi  lamella  excisa  tenuissima  est,  substantiam  magis 
minusve  ad  certam  regulam  striatam  continuo  transire  videmus  in  substantiam  non  striatam,  homo- 
geneam,  tantummodo  nucleorum  rudimentis  oblongis  vel  subrotundis  insignitam.  Pressione  efficere 
possumus,  ut  inde  a marginibus  species  striata  majore  ambitu  evanescat.  Quamvis  porro  tela  illa 
principio  secundum  striarum  directionem  artificiose  magis  minusve  facile  in  fasciculos,  fibras,  vel 
fibrillas  tenuissimas  (quae  primitivae  appellantur)  findi  possit,  tamen  facultas  substantiae  in  elementa 
fibrosa  discedendi  mox  evanescit.  Ita  v.  c.  tela  conjunctiva  corii,  quae  sub  conditionibus  norma- 
libus arte  in  fasciculos  et  fibrillas  findi  potest,  jam  postquam  acidum  nitricum  viginti  quatuor  horas 
in  ipsam  egit,  omnino  homogenea  et  translucens  apparet,  omni  structura  carere  videtur,  et 
tantum  paucis  granulis  tenuibus  distincta  est,  in  elementa  fibrosa  vero  findi  non  potest;  passim 
modo  in  illa  plicarum  tractus  conspiciuntur,  qui  evanescunt  et  rursus  animadvertuntur,  prout 
pressio  et  tensio  adhibentur,  vel  non. 

Praecipue  igitur  commemorandum  est,  dilapsum  telae  conjunctivae  secundum  striarum 
tractus  in  elementa,  quae  usquae  ad  recentissima  tempora  pro  fibrillis  fibrarumque  elementis  sepa- 
ratim  inter  se  decurrentibus  habita  sunt,  nusquam  se  manifestare. 

12)  Mutationes  telae  elasticae  p artiumque  affinium. 

Investigatae  sunt  hae  mutationes  in  telis  epithelialibus  vasorum  sanguiferorum  majorum  et 
minorum , v.  c.  in  membranis  homogeneis , hyalinis , non  plicatis,  vel  sua  sponte  se  plicautibus, 
porro  in  membranis  fenestratis,  denique  in  telis  elasticis  cutis  et  ligamenti  nuchae. 


1)  Telam  conjunctivam  corneae  in  segmentis  findi  videmus  in  lamellas  loDgas  angustasque,  stratis  pluribus, 
quorum  alterum  alteri  impositum  est,  respondentes. 

Hae  omnes  telae  per  acidi  nitrici  actionem  in  ipsas  celerrime  vim  suam  elasticam  omnino' 
perdunt,  earumque  cohaerentia  tantopere  minuitur,  ut  membranae  magis  minusve  facile  in  lamellas 
oblongas,  magis  minusve  irregulares  findi  vel  praeparari  possint. 

Membranis  epithelialibus  ejusmodi  acuum  auxilio  diruptis  , sub  microscopio  parvae  lamel- 
lae observationi  se  offerunt , in  quas  particulas  sive  frustula  membranae  illae  epitheliales  adhibita 
vi  mechanica  dilabuntur.  Haec  frustula  membranosa  praevalente  longitudine  jam  angustiora,  jam 
latiora  et  plerumque  finibus  haud  regularibus  circumscripta  sunt,  quum  in  marginibus  jam  anguli 
promineant,  jam  fissurae  appareant  magis  minusve  profunde  intrantes  et  parvas  lamellas  in  formam 
furcae  dividentes,  jam  laciniae  in  conspectum  veniant.  Hae  laciniae  modo  breviores  et  latiores, 
modo  longiores  et  angustiores , insigniuntur  decursu  rigido  rectoque  et  plerumque  finibus  latis, 
non  acute  exeuntibus , qui  interdum  etiam  in  formam  furcae  fissi  sunt.  Frustula  membranosa 
praeterea  varium  adspectum  praebent;  sunt  enim  semper  vitri  instar  lucida,  vel  colore  ex  albo 
subflavo  paululum  tincta.  Nonnulla  apparent  homogenea  nec  striata,  alia  contra  per  totum  ambitum 
vel  ex  parte  striata.  Striae  interdum  adeo  ad  certam  regulam  decurrunt.  Secundum  striarum 
tractus  frustula  facile  findi  possunt , quod  quidem  apertissime  cognoscitur  in  frustulis , quae  in 
margine  fissuris  secundum  striarum  directionem  ortis  praedita  sunt:  — leni  enim  pressu  in  lamel- 
lam vitream  , qua  objecta  in  disquisitione  microscopica  teguntur , exhibito  efficere  possumus , ut 
fissio  secundum  directionem  modo  dictam  progrediatur.  Membranae  fenestratae  et  ipsae  eo  insignes 
sunt,  quod  facile  finduntur.  Futura  fissionis  directio  in  his  membranis  jam  indicata  est  parvulis 
fissuris  sive  aperturis.  Saepe  membranas  ejusmodi  jam  maxima  ex  parte  in  retia  fibrosa  fissas, 
singulasque  fibras  interdum  ex  parte  vel  omnino  solutas  videmus.  Hae  fibrae  longae  sunt  et  an- 

gustae, tenues,  vitri  instar  lucidae,  homogeneae,  lineamentis  simplicibus  finitae;  interdum  instructae 
sunt  ramulis  lateralibus  ejusdem  speciei  et  finibus  in  furcae  formam  fissis,  quibus  ipsarum  origo  e 
membranis  fenestratis  cognosci  potest.  Interdum  fibrae  ex  parte  vel  omnino  solutae  arcus  magis 
minusve  regulares  efficiunt  atque  in  finibus  in  formam  pedi  curvatae  sunt,  — qui  quidem  habitus 
in  omnibus  fibris  telae  elasticis  fibris  compositae  (v.  c.  ligamenti  nuchae)  invenitur,  — ergo  trans- 
itum membranarum  fenestratarum  in  elastica  retia  fibrosa  indicant. 

Adhuc  commemorandum  est,  modo  descriptum  habitum  lamellarum  membranarum  epithe- 
lialium sub  microscopio  etiam  post  longius  temporis  spatium,  ut  Paulsen  affirmat,  adeo  exactis 
pluribus  mensibus,  in  re  summa  non  mutatum  reperiri,  etiamsi  membranae  illo  tempore  jam  lenis- 
sima vi  mechanica  in  parva  frustula  dissolvuntur. 

Mutationes,  quas  tela  elastica  ligamenti  nuchae  subit  eo  constant,  quod  majorem  adipiscitur 
mollitiem,  specie  microscopica  fibrarum  elasticarum  eadem  manente.  Hae  fibrae  ligamenti  nuchae 
jam  circiter  quinto  die  in  pultem  homogeneam,  pulveri  similem  dissolvuntur,  in  qua  massa  sub 
microscopio  prorsus  nullum  fibrarum  vestigium  cognosci  potest. 

3)  Mutationes  telae  muscularis  organicae. 

Musculos  explorandos  e tractu  intestinali,  vesica  urinaria  et  utero  gravido  hominis  et  non- 
nullorum mammalium  (felis,  canis,  bovis,  caviae  cobayae,  cuniculi,  ovis,  caprae,  suis)  desumpsi. 
Frusta  musculorum  hujus  generis  per  viginti  quatuor  horas  acido  nitrico  imbuta  molliora  fiunt  fir- 
mitatemque suam  ex  parte  amittunt,  ita  ut  acuum  auxilio  secundum  striarum  directionem  in  fibras 
tenues  facile  distrahi  possint.  Quae  fibrae  si  ope  microscopii  disquiruntur,  portiones  musculares 

coloris  subflavi,  partira  via  recta,  pleraeque  vero  via  leviter  sflwata,  vel  etiam  undulata  et  cincin- 
norum instar  crispata  decurrentes  conspiciuntur,  quae  striis  tenuibus,  optime  expressis,  secundum 
praeparati  longitudinem  decurrentibus,  inter  se  parallelis  et  pari  intervallo  distantibus  ad  amussim 
instructae  apparent.  Prout  fibrae  frusti  explorandi  directione  leviter  undulata  vel  recta  decurrunt, 
etiam  striae  jam  undulatae , jam  rectae  sunt.  Plerumque  jam  boc  tempore  latae  portiones  muscu- 
lorum leni  vi  mechanica  adhibita  secundum  striarum  illarum  decursum  distrahi  possunt  in  portiones 
angustiores  , praecipue  vero  in  finibus  discedunt  in  magnam  copiam  fibrillarum  acute  exeuntium, 
quae  formam  cristae  vel  cirri  referentes  e musculorum  portionibus  proveniunt.  Circiter  tertio  die 
post  imbutionem  fines  jam  lenissima  vellicatione  in  fibrillas  ejusmodi,  cristas  cirrosve  efficientes, 
distrahuntur,  atque  hoc  tempore  etiam  praeter  ejusmodi  musculorum  fibrillas  imperfecte  solutas 
jam  singulae  omnino  sejunctae  animadvertuntur ; circiter  die  quinto  autem  musculi  jam  lenissimo 
impulsu  et  minima  quassatione  lamellae  vitreae,  cui  in  disquisitione  microscopica  objecta  imponuntur, 
omnino  dissolvuntur  in  fibrillas  sejunctas.  Hae  fibrillae  praeditae  sunt  his  signis  propriis  : In  media 
parte  latae  sunt,  in  finibus  autem  acute  exeunt,  ergo  fusiformes  sunt  planaeque  et  plerumque  per 
totum  decursum  striis  transversis  fere  ad  regulam  instructae,  ita  ut  striae  transversae  angustae 
lucidiores  et  obscuriores  fere  paribus  intervallis  distantes  alternent.  Etiam  margines  fibrillarum 
hujusmodi  satis  regulariter  undulatim  serrati  sunt.  Ilaec  venusta  imago  sub  miscroscopio  eo  effi- 
citur, quod  ejusmodi  fibrilla  muscularis  in  modum  spirae  vel  terebrae,  facie  plerumque  ad  axem 
cogitatum  decursus  spiralis  conversa,  crispata  est.  Fibrillae  jam  et  quidem  saepius  latere  angusto, 
jam  latere  plano  et  latiore  nituntur.  Interdum  modo  alterum  fibrillae  dimidium  perfecte  in  formam 
terebrae  convolutum  est,  alterum  autem  aequabiliter  decurrit,  sed  et  ipsum  in  formam  fusi  exit  et 
in  media  parte  latiore  haud  raro  nucleum  ovatum  cum  corpusculo  nuclei  continet.  Cf.  quae 
Reichert  de  hac  re  disseruit  in  Muelleri  «Archiv»  1849  fasc.  V.  Circiter  decimo  die  propria  fibril- 
larum imago  paulalim  evanescit  ‘),  striae  transversae  jam  non  cognoscuntur,  fibrilla  haud  regulari 
modo  granulata  apparet,  et  facile,  jam  pressione  tenuissimarum  lamellarum  vitrearum  objecta  in 
disquisitione  microscopica  tegentium,  in  frustula  haud  regularia  dissolvitur;  — ut  hoc  tempore 
omnino  tota  musculorum  massa  admodum  macerata  et  emollita  est. 

Eaedem  mutationes  physicae  et  morphologicae  animadvertuntur  , si  loco  telae  muscularis 
recentis  tela  aere  libero  siccata  actioni  acidi  nitrici  exponitur;  neque  hujus  acidi  in  telam  effectus 
minuitur,  si  tela  siccata  paululum  aqua  humectatur,  — immo  singularum  fibrillarum  separatio  adeo 
maturius  intrare  videtur.  Etiam  in  frustis  telae  muscularis  organicae  , quae  in  spiritu  vini  asser- 
vata fuerat,  easdem  mutationes  proprias  et  quidem  aequali  temporis  spatio  oriri  vidimus. 

Supra  commemoravimus,  fibrillas  musculares  omnino  separatas  plerumque  in  formam  spirae 
, crispari;  neque  tamen  hoc  semper  fit,  etenim  in  universum  fibrillae  musculares  vasorum  sanguife- 
rorum  saepius  non  crispantur.  Ita  v.  c.  crispantur  quidem  fibrillae  arteriarum  cruralis,  iliacae, 
umbilicalis,  in  minimis  vero  vasis  invenitur  stratum  musculare  membranosum  coloris  subflavi,  annuli 
instar  circa  ea  situm , quod  secundum  diametrum  transversam  vasorum  ad  amussim  striatum  est. 
Striae  parallelae  sunt,  semper  tamen  linea  recta  decurrunt,  neque  cincinnorum  formam  referunt, 
paribusque  intervallis  inter  se  distant.  Pressione  atque  tractione  a subjacentibus  stratis  epithelia- 
libus parietum  vasorum  secundum  striarum  directionem  facile  dissolvuntur  minores  majoresve  fasci- 


1)  Differentia  inter  hanc  meam  observationem  et  Paul  senii  probabiliter  pendet  e varia  virtute  acidi  nitrici 
a nobis  adhibiti. 

culi  portionesque  horum  musculorum.  Hi  quoque  musculi  in  fibrillas  separatas,  aequaliter  forma- 
tas, longe  protractas,  fusiformes  discedunt,  sed  acidi  nitrici  actioni  paulo  diutius  expositi  celerrime 
cohaerentiam  perdunt  et  vel  leni  pressu  in  massam  pulti  similem  dissolvuntur. 


Secundum  disquisitiones  meas,  si  mediam  mensuram  longitudinis  latitudinisque  computa- 

veris,  fibrillae  musculares  petitae 

e tractu  intestinali  hominum  erant 

1 longae  0,09552'" 
i latae  0,00208"'  — 

d, 00278'" 

e tr.  intest.  felium 

( long.  0,08618'" 
l lat.  0,00347'" 

- 

e tr.  intest.  cuniculorum 

| long.  0,11120'" 

} lat.  0,00278'"  — 

0,00347'" 

e tr;  intest.  caviae  cobayae  . . . 

c long.  0,12510'" 
i lat.  0,00208'" 

e vesica  urinaria  hominum  .... 

( long.  0,0834'" 
\ lat.  0,00208'" 

ex  arteriis  cerebralibus  

t long.  0,0278'" 
l lat.  0,00208'" 

e vasis  umbilicalibus 

( long.  0,0556'" 
\ lat.  0,00208'" 

ex  arteriis  popliteis  

( long.  0,0417'" 
i lat.  0,00278'" 

Jam  si,  quidquid  protulimus  de  mutationibus  telarum,  quae  quidem  omnes  via  artificiali 
magis  minusve  facile  in  fibras  et  fibrillas  disjungi  possunt,  colligimus  et  perpendimus,  fibras  mu- 
sculares organicas  vel  glabras  his  signis  dignosci  posse  apparet.  Primum,  quod  attinet  ad  rationem 
disjunctionis  in  fibrillas  primarias , telae  conjunctivae  vulgaris  facultas  in  fibrillas , vi  mechanica 
adhibita , discedendi  facile  evanescit ; itaque  facile  prohibetur , quominus  haec  tela  cura  tela  mu- 
sculari confundatur,  praesertim  quum  praeterea  tela  conjunctiva  nunquam  insigniter  colore  subflavo 
tincta  sit.  Facillime  contra,  etiam  propter  colorem  subflavum,  in  errorem  inducere  possunt  vaso- 
rum membranae  epitheliales , imprimis  si  striis  regularibus  notatae  sunt , et  si  fibrae  longe 
protractae,  quarum  nonnullae  adeo  regulari  modo  sinuantur,  ab  iis  sejungi  et  separari  possunt. 
Telae  ejusmodi  suspectae  diutius  exponendae  sunt  actioni  acidi  nitrici.  Post  tres  aut  quinque  dies 
fasciculi  musculorum  jam  leni  tactu  vel  agitatione  et  quassatione  lamellae  vitreae , cui  illi  acido 
nitrico  imbuti  ad  disquisitionem  microscopicam  impositi  sunt,  in  fibrillas  singulas,  separatas,  ae- 
qualiter formatas  et  pariter  longas  perfecte  discedunt,  post  idem  tempus  contra  a membranis  epi- 
thelialibus fibrae  demum  adhibita  majore  vi  mechanica  solvuntur,  ita  ut  hae  membranae  nunquam, 
ne  pluribus,  quidem  hebdomadibus  interjectis,  perfecte  in  fibrillas  disjungantur.  Quod  deinde  ad 
formam  et  habitum  singularum  fibrillarum  pertinet,  fibrae  epitheliales  non  ubique  per  totum  decur- 
sum suum  aequaliter  latae  neque  limitibus  simplicibus  rectisque  circumscriptae  sunt,  atque  plerum- 
que in  finem  latum , transversum  vel  obliquum  exeunt.  Hic  illic  iis  adhaerent  appendices  parvae, 
formam  laciniae  referentes,  rectae,  rigidae  vel  in  formam  pedi  curvatae,  — vel  earum  fines  ipsi  in 
formam  furcae  fissi  sunt.  Fibrillae  musculares  contra  apparent  semper  fusiformes , planae , striis 
transversis  notatae,  quoniam  in  spirae  formam  crispatae  sunt,  et  in  universum  ejusdem  formae  et 
magnitudinis,  longitudinis  et  latitudinis.  Vasorum  minimorum  musculi  eo  dignosci  possunt,  quod 

eorum  membranae  semper  striis  regularibus  ornatae  flavoque  colore  tinctae  sunt,  quod  singuli 
fasciculi  ejusdem  speciei  manipulatim  discedunt , quod  facile  in  fibrillas  aequaliter  formatas  dila- 
buntur,  quod  denique,  si  cum  vasorum  telis  epithelialibus  comparantur,  acidi  nitrici  actioni  tantum 
breve  tempus  resistunt. 


Pars  II. 


Disquisitiones  de  cute. 

Nomine  cutis  hoc  loco  non  modo  cutem  propriam  sive  corium  vel  derraa  cum  epidermide, 
sed  etiam  telam  subcutaneam  cellulosam  significamus.  Segmenta  cutis  igitur  sunt  segmenta  inte- 
gumentorum communium  corporis  humani. 

CAPUT  I. 


Descriptio  cutis  in  genere. 

Primum  exhibebo  descriptionem  universalem  segmentorum  cutis.  Segmenta  cutis  sicca, 
postquam  acidi  nitrici  actioni  per  viginti  quatuor  horas  exposita  fuerunt,  ita  mutata  reperiuntur, 
ut  jam  mollia  sint,  pressui  cedant,  colore  flavescente  tincta  appareant  et  volumine  aucta  sint. 
Color  subflavus  vero  in  tribus  illis  stratis,  quibus  integumenta  communia  composita  sunt,  varius 
est,  ita  ut  jam  hoc  vario  colore  strata  illa  cognoscantur.  Nominatim  externum  stratum  cutis, 
epidermis,  coloris  saturate  flavi  est,  intimum  vero  stratum,  tela  subcutanea  cellulosa,  si,  quod 
quidem  in  plerisque  corporis  regionibus  reperitur,  adipem  in  se  accumulatum  continet,  colorem  ex 
albido  flavum  ostendit;  praeterea  haec  duo  strata  fere  non  pellucida  sunt.  Stratum  medium, 
corium,  tantum  subflavo  colore  tinctum  apparet,  quin  etiam  interdum  colore  omnino  caret.  Prae- 
terea epidermis  eo  insignitur,  quod  majus  volumen  prae  se  fert,  etenim  non  solum  crassitudine, 
sed  etiam  longitudine  amplificata  est.  Hoc  praecipue  cognoscitur  in  iis  cutis  segmentis,  ubi 

epidermis  stratum  pro  rata  parte  amplum  efficit,  ut  in  iis,  quae  e vola  manus  vel  planta  pedis 
sumpta  sunt.  Omnia  segmenta  ex  his  regionibus  petita  arcum  extrinsecus  convexum,  epidermide 
formatum,  efficiunt,  quae  quidem  segmentorum  forma  eo  provocatur,  quod  corium  cum  epidermide 
conjunctum  non  eodem  gradu  se  extendit.  In  iis  segmentis,  ubi  epidermis  stratum  tenue  efficit, 
illa  corrugatur  atque  interdum  etiam  in  plicas  componitur.  — Etiam  sub  microscopio  in  cutis 
segmentis  quodque  illorum  trium  stratorum  jam  peculiari  colore  et  vario  gradu  pelluciditatis  cogno- 
scitur. Luce  enim  incidente  stratum  medium  sive  corium  apparet  colore  admodum  tenuiter  flavo 
tinctum  et  fere  pellucidum,  saltem  multum  lucis  transmittens,  contra  duo  reliqua  strata  coloris 
saturatius  flavi  sunt  et  admodum  imperfecte  translucent,  immo  pelluciditate  paene  omnino  carent. 
Quodque  horum  trium  stratorum  in  statu  haud  mutato,  normali,  texturam  peculiarem  prae  se  fert, 
quae  etiam  cognosci  potest  in  imagine  jam  a me  describenda,  quam  segmenta  cutis  sub  micro- 
scopio nobis  offerunt. 

Epidermis. 

In  facie  epidermidis  (fig.  II  et  III.  e.)  interna,  i.  e.  ad  corium  conversa,  stratum  lucidum,  angu- 
stissimum, homogeneum,  structura,  ut  videtur,  non  praeditum,  raro  maculis  obscuris  insignitum,  con- 

spiciraus,  quod,  cum  finem  inter  corium  et  epidermidem  efficiat  non  plane  distinctum  segmenta  locorum 
eminentium  et  depressorum  in  corio  obducit,  quamquam  hic  non  ubique  lineae  arcuatae  in  externa 
corii  facie  perspicue  expressae  animadvertuntur,  quales  segmentis  papillarum  conicarum,  quarum 
apices  rotundati  sunt,  respondere  deberent.  Hoc  stratum  angustum  subito  transitu  subsequitur 
segmentum  strati  epidermidis  pro  rata  parte  lati,  imperfecte  translucentis , colore  flavo  tincti,  qui 
color  flavus  a portione  interna  sive  profundiore  (ad  corium  conversa)  ad  externam  sive  superficialem 
paulatim  e saturatissimo  ad  lucidissimum  aequaliter  transit.  Praeterea  hoc  stratum  insignitur 
maculis  parvis,  circiter  0,004'"  longis  et  0,003'"  latis,  formae  partim  subrotundae,  plerumque  tamen 
ovatae,  quarum  lineamenta  extrema  obscurissima  plerumque  regularia,  raro  irregularia  sunt  et  centrum 
pallidum  lucidumque  cingunt  (fig.  I — IV.  b.).  Hae  maculae  diametro  longiore  plerumque  parallelae 
sunt  margini  externo  segmenti  superficiei  corii,  interdum  vero  etiam  ad  perpendiculum  vel  oblique 
versus  eum  collocatae  sunt,  si  corium  in  superficie  sua  loca  eminentia  et  depressa  offert.  Ceterum 
illae  maculae  pro  rata  parte  arcte  accumulatae  sunt,  neque  tamen  affirmari  potest,  illas  versus 
stratum  profundius  vel  versus  superficiem  frequentiores  fieri.  Microscopio  profundius  collpcato 
rursum  novus  numerus  macularum  ejusmodi  apparet,  quae  omnes,  ut  modo  descriptae,  sine  regula 
certa  dispositae  sunt.  Hae  maculae  sunt  cellularum  epidermidis  nuclei.  Substantia  intermedia, 
inter  hos  nucleos  fere  ubique  homogenea  et  structura  carens  apparet,  nisi  quod  versus  externum 
hujus  strati  marginem,  compressione  facta,  hic  illic  lineamenta  lucida  cellularum  oblongarum 
polygoniarum  conspiciuntur,  quibus  illi  nuclei  cinguntur.  Huic  segmento  strati  colore  flavo  tincti 
nucleosque  continentis  versus  portionem  epidermidis  superficialem  succedit  et  quidem  subito  transitu 
segmentum  strati,  quod  pro  variis  corporis  regionibus  variae  latitudinis  est,  et  lineis  obscuris, 
brevibus,  admodum  perspicue  expressis,  insignitur,  quae  magis  minusve  altera  alteri  et  simul 
externae  epidermidis  faciei  paralellae  decurrunt,  plerumque  alternant,  et  strato  speciem  praebent, 
quasi  fibris  brevibus  compositum  sit  (fig.  I — IV.  a.).  Hae  lineae  breves  arcte  congregatae  sunt  et  quidem 
eo  arctius,  quo  minus  a segmenti  margine  externo  sive  superficiali  distant.  Propter  has  lineas  hoc 
stratum  pellucidititate  fere  omnino  caret,  quamquam  intervalla  lineis  obscuris  interjecta  lucida  sunt. 
Margo  externus  segmenti  hujus  strati  refert  quidem  imaginem  locorum  eminentium  et  depressorum, 
quae  in  externa  corii  superficie  reperiuntur,  sed  multo  minus  expressam  et  perspicuam,  quam 
stratum,  quod  directe  finem  inter  corium  et  epidermidem  efficit. 

Hac  ratione  praeter  limbum  angustum , qui  finem  inter  segmenta  corii  et  epidermidis  con- 
stituit non  plane  distinctum,  dignoscuntur  segmenta  duorum  stratorum  epidermidis,  strati  interni 
et  externi.  Limbus  ille  lucidus  lucem  suam  accipit  a splendore  lucidi  strati  superficialis  telae  con- 
junctivae corii  et  a substantia  cellularum  primariarum  acido  nitrico  destructarum.  Maculae,  quae 
rarae  conspiciuntur,  originem  ducunt  e nucleis  cellularum  illarum  destructarum.  Alii  scriptores 
arbitrantur  hunc  limbum  effici  cytoblastemate , in  quo  cellulae  eflormari  dicuntur.  Segmentum 
strati  colore  flavo  tincti  et  nucleos  cellulasque  nucleatas  continentis  idem  est,  quod  K rause  ') 
segmentum  strati  profundioris  et  strati  medii  epidermidis  appellat.  Adstipulor  quidem  rationibus, 
quibus  Krause  demonstrare  conatur,  nomen  retis  mucosi  Malpighii  sive  retis  MalpighH,  quo 
nomine  haec  duo  strata  adhuc  nuncupata  sint,  rejiciendum  esse,  nihilominus  tamen  praecipue 
brevitatis  causa  et  quoniam  haec  duo  strata  tum  fere  aequalem  speciem  in  segmentis  offerunt,  tum 
intime  inter  se  cohaerent,  ita  ut  pressione  in  duo  strata  separata  sejungi  nequeant,  vetus  illud 


1)  Ilanihvorierbuch  der  Piiysiologie  von  Radolph  Wagncr.  Bd.  II.  1S44.  p.  112  et  seq. 

nomen  retinebo.  Itaque  nomine  retis  Malpighii  eam  epidermidis  partem,  quam  Krause  nomine 
strati  profundi  (interni)  et  strati  medii  descripsit,  ergo  massas  corneas  cellulis  epidermidis  recen- 
tioribus  et  recentissimis  compositas  et  in  statu  primario  adhilc  molles  significabo.  Segmentum  strati 
externi,  quod  fibris  brevibus  compositum  esse  videtur,  respondet  segmento  strati  epidermidis,  quod 
etiam  Krause  externum  vocat,  sive  strati  proprie  cornei,  cellulas  corneas  vetustiores  durioresque 
continentis,  quod  Malpighi  cuticulam  nuncupavit.  Lineae  igitur  breves  obscuraeque  indicant 
segmenta  cellularum  cornearum  majorum,  planarum,  tenuium,  polygoniarum,  quae  facies  suas  ad 
interiora  et  exteriora  convertunt,  atque  ita  pro  variis  corporis  regionibus  magis  minusve  frequentes 
altera  supra  alteram  accumulatae  sunt.  Pressione  in  stratum  cutis  epidermide  formatum  exhibita, 
hoc  stratum  corneum  a reti  Malpighii  facillime  separatur,  atque  etiam  singulae  partes  hujus 
strati  cornei  directione  horizontali  facile  altera  ab  altera  sejunguntur,  quae  partes  sejunctae  formam 
lamellarum  latarum  coloris  ex  albido  canescentis  referunt,  in  quibus  passim  cellularum  elementarium 
lineamenta,  neque  vero  ubique  earum  nuclei  cognosci  possunt. 

Quum  pilus  indole  et  natura  sua  ad  epidermidem  pertineat,  hoc  loco  epidermidis  descriptioni 
adjungo  descriptionem  pili  et  quidem  praecipue  ejus  partis  pili,  quae  in  cute  inhaeret,  sive  radicis 
ej usque  vaginarum. 

Structurae  rationes,  quae  reperiantur  in  radice  pili  (directo  processu  scapi  pili  sive  ejus 
partis  pili,  quae  extra  cutem  est)  et  in  proxima  ejus  vicinia,  in  segmentis  cutis  pilis  dense  obsitae, 
nominatim  cutis  cranii,  disquisivi.  Si  crassitudinem  ejusmodi  lamellarum  cutis  incisura  perpendi- 
culari eademque  parallela  pluribus  locis  in  cutis  superficie  secundum  eandem  directionem  deinceps 
sequentibus,  quibus  pilorum  scapi  in  cutem  intrant,  dissecamus,  jam  oculo  non  armato  in  segmento 
videmus,  pilorum  radices  cum  folliculis  oblique  in  cutem  demissas  esse,  et  quidem  ita,  ut  fere 
semper  finis  radicis  alterius  pili  sub  eo  loco,  quo  alter  pilus  extrinsecus  in  cutem  intrat,  jaceat;  * 
praeterea  cognoscimus,  pili  radicem  paulo  ante  finem  suum  magis  minusve  fortiter  ad  eam  directio- 
nem flecti,  ad  quam  pilorum  radices  in  universum  conversae  sunt,  ac  deinde  in  formam  parvi 
noduli,  qui  pili  nodulus  vocatur  (Henle),  tumefactam  finiri. 

Si  jam  incisuris  ratione  modo  allata  ductis  segmenta  horum  cutis  frustorum  ejus  fere  cras- 
situdinis, cujus  radix  pili  est,  nobis  paravimus  et  per  viginti  quatuor  horas  acidi  nitrici  actioni 
exposuimus,  in  his  lamellis  cognoscimus,  radices  pilorum  fortiorum  usque  in  telam  subcutaneam 
cellulosam  cellulis  adiposis  repletam  penetrare  atque  semper,  sive  pili  flavi,  sive  fusci  sint,  colorem 
subflavum  ex  acidi  actione  accipere.  Lamella  ejusmodi  ad  analysin  microscopicam  praeparata  et 
microscopio  rite  collocato,  eo  loco,  ubi  radix  pili  est,  stria  subflava , translucens,  apparet, 
quae,  si  microscopium  pedetentim  profundius  collocatur,  paulatim  usque  ad  certam  latitudinem 
crescit,  deinde  vero  eadem  ratione  rursus  decrescit.  Latissimus  hujus  striae  locus  utrimque  linea- 
mento obscuro  rectam  lineam  sequente  limitatur,  e quibus  lineamentis  versus  mediam  striae  partem 
color  sensim  lucidior  fit  (fig.  III.  et  IV.  i.).  Hac  re  igitur  nobis  persuademus,  formam  radicis  pili 
esse  cylindraceam.  Radix  ex  eo  loco,  quo  pilus  in  cutem  intrat,  sive  ex  collo  pili,  quod  dicitur, 
usque  ad  locum,  ubi  versus  finem  intumescit,  ubique  eandem  latitudinem  eandemque  speciem 
servat;  inde  vero  utraque  mutatur. 

Primum  igitur  radicem  pili  iride  a collo  pili  usque  ad  tumorem  illum  versus  finem  atque 
proximam  viciniam  hujus  portionis  radicis  consideremus.  — Microscopio  ita  collocato,  Ut  tantum 
superficies  hujus  portionis  radicis  perspiciatur,  lineae,  prout  plus  aut  minus  lucis  per  diaphragma 
transire  sinimus,  aut  tenues,  obscurae,  simplices,  aut  tenues,  lucidae,  binis  lineamentis  obscuris 

leviter  expressis  cinctae,  — transversae,  undatim  flexae,  apparent  (fig.  IV.  w.),  quae  per  lineas  breviores, : 
oblique  vel  recte  deorsum  aut  sursum  decurrentes,  vel  etiam  eo  conjunguntur,  quod  duae  in  unam 
confluunt,  quaeque  pili  radicem  retis  instar  circumtexunt , quam  rem  ita  se  habere  nobis  persua- 
demus, si  microscopium  pedetentim  profundius  collocamus;  tum  enim  hae  lineae  transversae  initio 
adspectum  fugiunt  et  in  opposito  latere  cylindri  considerati  in  conspectum  veniunt.  Hae  lineae  trans- 
versae imagines  opticae  sunt  squamarum  epithelialium  oblongarum , quae  tegularum  instar  se 
tegentes  peripheriam  scapi  pili  cingunt.  Interiora  versus  et  (si  superne  contemplamur)  infra  has  lineas 
transversas  tam  in  superficie,  quam  in  partibus  profundioribus  substantiae  radicis  pili  lineas  longitudi- 
nales, magis  minusve  longas,  obscuras,  tenues,  continua  serie  decurrentes  videmus.  Radice  pili 
compressa,  hae  lineae  obscurae,  longitudinales  ambitu  crescunt,  quum  et  longiores  et  praecipue 
latiores  evadant,  ita  ut  earum  loco  in  cylindro  obscurae  fissurae  sive  lacunae  appareant.  Hae,  forma 
ceteroquin  diversa,  semper  magis  in  longitudinem,  quam  in  latitudinem  porriguntur  et  axi  radicis  pili 
respondentes  semper  in  angulos  acutos  exeunt.  Pressione  incipiente  fissurae  tantum  in  media  parte 
radicis  pili  apparent ; quo  magis  vero  pressu  aucto  radix  pili  complanatur,  eo  magis  etiam  lacunarum 
numerus  versus  partes  laterales  augetur,  et  simul  lacunae  in  media  parte  longiores  et  latiores 
fiunt.  Itaque  substantia  radicis  pili  in  strias  subflavas,  fibris  similes,  magis  minusve  latas  dirupta 
apparet,  quae  non  sequentes  certam  regulam  retis  fere  instar  inter  se  conjunguntur,  — atque  hoc 
modo  saepe  speciem  prae  se  fert  retis  fibrosi,  haud  regularis,  in  longum  protracti,  cujus  maculae 
(Maschen)  lacunis  illis  efficiuntur.  Haec  substantia  radicis  pili,  pressione  in  strias  modo  dictas 
fibris  similes  et  in  modum  retis  inter  se  conjunctas  fissa,  substantia  ejus  corticalis  est.  Ceterum 
pressus  etiam  ita  augeri  potest,  ut  lacunae  per  substantiam  radicis  pili  penetrent.  Si  aliis  ex 
causis  radix  pili  fracta  vel  dirupta  est,  e finibus  loci  fracti  fibrillas  pellucidas,  lineamentis  obscuris 
cinctas,  planas,  aequales,  acute  vel  denticulatim  exeuntes,  interdum  etiam  ramis  lateralibus  inter  se 
conjunctas,  provenire  videmus.  Modo  interdum  substantia  medullaris  conspicitur.  Haec,  ubi 
animadvertitur,  apparet  tamquam  massa  obscurior,  granosa,  jam  continua,  jam  discreta  in  majores 
minoresve  cumulos  lacunis  lucidis  inter  se  separatos. 

In  proxima  vicinia  hujus  portionis  radicis  pili  nobis  se  offerunt  hae  partes.  In  utroque 
latere  ejus  persequi  possumus  binas  strias  linea  obscura,  longitudinali,  recta,  sejunctas  (fig.  III. 
a.  et  IV.  k I.),  alteram  internam1 2)  angustiorem  et  lucidiorem,  alteram  externam,  latiorem  minus- 
que  lucidam.  — Stria  interior  (fig.  III.  et  IV.  k.)  segmentum  est  internae  vaginae  radicis 
pili.  Haec  circiter  0,00417///2)  crassa  est.  Haec  stria  coloris  e pallido  flavi  est,  admodum 
translucens , adeo  paululum  splendens  apparet,  atque  texturae  expers  et  homogeneas  videtur, 
nisi  quod  interdum  passim  in  illa  lineae  obscurae,  breves,  longitudinales  animadvertuntur.  Per 
totum  decursum  ejusdem  latitudinis  est  et  versus  collum  pili  specie  fibrata  desinit.  Leni 
pressu  hoc  internae  radicis  vaginae  segmentum  a radice  pili  solvitur , et  separatum  interiora  versus 
latius  apparet,  quam  antea,  quum  jam  portio  hujus  vaginae  radicis  convexam  pili  cylindracei  faciem 

1)  Si  abhinc  de  interna  et  externa  portione  hujus  aliorumque  segmentorum  ex  partibus  pili  radicem  secundum 

longitudinem  comitantibus  sumptorum  sermo  erit,  portio  interna  ea  vocabitur,  quae  proxima  est  radici  pili,  tamquam 
lineae  mediae,  externa  vero  ea,  quae  a radice  longius  distat.  -••HM 

2)  Hae  mensiones  ad  eruendam  crassitudinem  vaginarum  radicis  et  folliculi  pili  effectae  sunt  in  segmentis 
transversis  radicum  pilorum  proximaeque  earum  viciniae,  et  quidem  pertinent  ad  segmenta  radicum  pilorum,  quarum 
diametrus  longior  circiter  0,02502'",  brevior  circiter  0,02085'"  longa  erat. 

pellucida,  sed,  nominatim  adhibito  aliquo  pressu,  permultas  fissuras  sive  lacunas  ostendit  us  satis 
similes,  quas  in  substantia  corticali  radicis  pili  cognovimus,  quarum  aliae  oblongae,  angulis  acutis 
instructae,  denticulatae,  aliae  ex  oblongo  ovatae,  omnes  vero  cum  diametro  longiore  secundum  dia- 
metrum longitudinalem  scapi  pili  dispositae  sunt.  Si  haec  pars  sub  microscopio  a partibus 
vicinis  omnino  solvimus  et  in  frustula  comminuimus,  lamellae  glabrae,  finibus  haud  regularibus 
limitatae,  majores  minoresve  fissuras  sive  lacunas  ostendentes,  passim  etiam  in  retia  fibrosa  disjunctae 
sub  microscopio  apparent;  — praeter  has  lamellas  conspiciuntur  assulae  vario  modo  denticulatae, 
plerumque  oblongae.  Haec  stria  interna,  si  per  longius  temporis  spatium  acidi  nitrici  actioni 
exponitur,  speciem  modo  enarratam  quidem  conservat,  sed  majorem  facultatem  in  lamellas  et  assu- 
las, quales  modo  descripsimus,  discedendi  ostendit.  — Stratum  epitheliale  hanc  internam  radicis 
vaginam  versus  radicem  pili  vestiens , ei  simile , quod  in  substantiae  corticalis  superficie  reperitur, 
in  his  praeparatis  acidi  nitrici  actioni  expositis  haud  perspicue  apparet , quamquam  stratum  ejus- 
modi in  internis  radicum  vaginis  a radice  solutis  et  actioni  acidi  acetici  expositis  cognosci  potest. 
Cf.  Reichertii  »Jahresbericht«  in  Muelleri  »Archiv«  1849. 

Externa  stria  segmentum  est  externae  vaginae  radicis  pili  et  processus  directus  segmenti 
retis  Malpighii  (fig.  III  et  IV.  1.).  Crassitudo  ejus  est  circiter  0,01041 Tincta  est  illa  stria 
colore  flavo  et  quidem  eo  saturatiore,  quo  propius  ad  marginem  externum  accedis,  atque  nucleos 
continet.  Nuclei  ejusdem  formae  et  habitus  sunt,  cujus  nuclei  retis  Malpighii,  — plerumque 
ovati  , colore  subfusco  tincti , lineamentis  regularibus  circumscripti , eorumque  diametrus  longior 
plerumque  parallela  est  diametro  longitudinali  radicis  pili.  Membranarum  cellularum  elementarium 
lineamenta  prorsus  non,  vel  saltem  parum  perspicue  cognoscuntur.  In  regione  colli  pili  etiam 
cuticulam  in  forma  limbi  angusti  per  parvum  spatium  inter  segmenta  vaginarum  radicis  externae 
et  internae  decurrere  videmus.  Margo  externus  hujus  segmenti  externae  vaginae  radicis  non  sem- 
per  lineam  rectam  sequitur,  sed  interdum  ad  regulam  certam  incisus  est,  ita  ut  incisurae  transver- 
sae angustae,  exteriora  Versus  amplificatae  in  eo  appareant,  quibus  portiones  aequalis  magnitudinis, 
arcubus  acuminatis  similes,  in  hoc  margine  separentur.  Si  cutis  segmentum  crassius  est,  in  externa 
facie  hujus  externae  vaginae  radicis  pili  prominentiae  perfecte  conicae  animadvertuntur.  Quo  usque 
versus  collum  pili  has  incisuras  persequi  possimus , demonstrare  nec  potui  nec  studui , quoniam 
disquisitiones  meae  non  eo  consilio  factae  sunt,  ut  iis  nixus  descriptionem  completam  omnibusque 
numeris  absolutam  raclicis  pili  ejusque  vaginarum  exhiberem ; quare  satis  habeo  virorum  doctorum 
animos  ad  eas  attendisse.  Versus  eum  locum,  ubi  radix  intumescit,  illae  forma  haud  mutata  con- 
tinuantur. Ceterum  eadem  conspicimus  in  praeparatis , acidi  acetici  actioni  expositis.  Forsitan 
haec  phaenomena  ad  rugas  reagentibus  chemicis  effectas  respiciant.  — Haec  stria  externa  per 
longius  temporis  spatium  acidi  nitrici  actioni  exposita , si  eam  dividere  conamur , in  massulas 
granulosas,  haud  regulares,  dilabitur. 

Exteriora  versus  a binis  striis  modo  descriptis,  quae  radicis  vaginis  formantur,  in  utroque 
radicis  pili  latere  tertia  stria  ejusmodi  conspicitur,  quae  et  ipsa  secundum  longitudinem  eam 
i comitatur  (fig.  III  et  IV.  s.).  Haec  stria  segmentum  est  folliculi  pili,  quod,  quum  proxima  in 
radicis  pili  vaginarum  vicinia  sit,  etiam  hoc  loco  consideremus. 

Illud  segmentum  circiter  0,01668'"  latum  est,  coloris  ex  albido  subflavi,  translucens, 
et  versus  collum  pili  sensim  transit  in  corii  stratum  superficiale , finem  constituens ; versus 
eum  locum  vero , ubi  radix  pili  intumescit , forma  atque  habitu  haud  mutatis  continuatur. 
In  hoc  segmento , praesertim  compressione  facta , dignoscuntur  portio  interna  et  portio 

externa,  quae  non  sunt  ejusdem  latitudinis  l).  Portio  interna  homogenca,  lucidior,  et  corpusculis 
(nucleis)  brevibus  (fig.  IV.  o.),  circiter  0,0056'"  longis  et  0,0012'"  latis,  obscuris,  oblongis,  passim 
nullo  ordine  sitis , quae  diametro  sua  longiore  ad  perpendiculum  versus  radicis  pili  axem  longitu- 
dinalem collocata  sunt,  insignis  est.  Portio  externa  (fig.  IV.  n.)  instructa  est  striis  longitudinalibus, 
non  semper  omnino  regularibus,  tenuibus,  obscuris,  quae  striae  eo  arctius  constipatae  sunt,  quo 
magis  exteriora  versus  decurrunt,  quo  longius  ergo  a pili  radice  distant,  ita  ut  hoc  loco  segmen- 
tum folliculi  pili  paulatim  colorem  obscuriorem  nanciscatur.  Hac  re  efficitur,  ut  haec  stria  spe- 
ciem fibrosam  induat.  Illa  constituit  fines  inter  corium  et  pili  radicem.  Pars  haec , segmento 
folliculi  pili  respondens  e partibus  vicinis  soluta  nobis  se  olfert  tamquam  membranam,  quae  a 
marginibus  facile  convolvi  solet,  et  quam  secundum  striarum  directionem  in  plicas  se  composuisse, 
pressione  adbibita  demonstrare  possumus.  In  elementa  fibrosa  dissolvi  non  potest.  — Haec  mem- 
brana , si  separata  per  plures  dies  acidi  nitrici  actioni  exponitur , adhibita  leni  vi  mechanica  in 
frustula  haud  regularia,  mollissima,  lucida,  habitus  homogenei  atque,  ut  videtur,  structura  ca- 
rentis, dilabitur,  in  quibus  tamen  adhuc  corpuscula  illa  brevia  sine  ulla  mutatione  conservata  sunt. 
Ex  quo  elucet,  folliculum  pili  solummodo  e tela  conjunctiva  constructum  esse. 

Talis  apparet  species  et  conditio  hujus  partis  radicis  pili  ejusque  viciniae  in  segmentis  fru- 
storum cutis  pilis  dense  obsitae,  si  sectiones  secundum  directionem  supra  dictam  ductae  sunt. 

In  quamcunque  autem  directionem  cutis  ad  parandas  lamellas  dissecatur,  semper  in  segmentis 
agnoscuntur  ambae  radicis  pili  vaginae  et  folliculus  pili.  In  segmentis  transversis  per  crassitudinem 
radicis  pili  ejusque  viciniae  perductis  circa  subrotundum  orbiculum  radicis  cylindraceae  pili  tres 
striae  concentricae  conspiciuntur,  quae  segmentis  vaginarum  internae  et  externae  radicis  pili  et 
folliculi  pili  efficiuntur. 

Disquisitio  noduli  pili  prqximaeque  viciniae  ejus.  Pili  radix  versus  finem  sive  basin 
suam  satis  celeriter  ad  certum  quendam  gradum  latitudinis  crescit  ac  deinde  rursus  simili 
ratione  decrescit,  atque  ita  quasi  tumorem  claviformem  efficit,  quem  Henle  nodulum  pili 
(Haarknopf)  appellavit  (fig.  III  et  IV.  r. ).  In  hoc  pili  nodulo,  qui  semper  coloris  saturate 
flavi  est,  lineas  obscuras  (cf.  pag.  16)  longitudinales  paulatim  tenuiores  brevioresque  fieri 
videmus,  facultas  in  fibras  discedendi  desinit,  et  postea  etiam  lineae  obscurae  breves  prorsus 
evanescunt.  Neque  lineae  undulatae  strati  epithelialis  pili,  quarum  mentionem  fecimus,  amplius 
dignosci  possunt.  Radicis  tumor  fuscus  apparet  et  maculis  subnigris  nullo  ordine  tinctus,  ac  no- 
minatim  in  portionibus  lateralibus  versus  basim  ex  nigro  fuscus  et  pelluciditate  carens.  Pili 
nodulo  compresso,  corpusculum  lucidum,  ex  albido  subflavum,  temere  granulatum,  in  parte  media 
apparet,  quod  pili  pulpam  esse  mox  cognoscitur  (fig.  IV.  t.).  Illa  est  eadem  fere  forma,  qua  pirum, 
finisque  ejus  amplior  cum  loco  constricto  in  fundo  sacculi  pili  nititur,  ibique  continuo  nexu  cum 

corio  conjunctus  est;  illa  est  quasi  papilla  piriformis  corii.  Neque  vero  finis  ejus  acutus,  — ut 

% 

equidem  saltem  in  segmentis,  quae  acidi  aeetici  actioni  exposita  fuerant,  observavi,  — certo  limite 
terminatur , sed  paulatim  in  substantiam  medullarem  se  continuare  videtur.  In  pulpa  saepe  ani-  | 
madvertuntur  nuclei  oblongi  (fig.  IV.  t.),  qui  secundum  directionem  transversam  dispositi  apparent. 


1)  Stratum  folliculi  pili  tertium,  intimum,  vitri  instar  lucidum,  cujus  Hessling  ( Notizen  aus  dem  Gebiete 
der  Natur-  und  Heilkunde  von  Sclileiden  und  Froriep.  Dritte  Reihe.  Sechster  Band.  Weiinar  !S48.  pag  35  sqqj- 
mentionem  fecit , in  praeparatis  acidi  nitrici  actioni  expositis  perspicue  cognosci  nequit. 

Nota.  Jam  Broecker  in  dissertatione  sua  de  textura  et  formatione  spinarum  et  par- 
tium similium.  Dorpati  Livonorura.  1848.  pag.  26.  quaerendum  esse  dicit,  nonne  pulpa 
simul  cum  pili  formatione  crescat,  et  deinde  in  statu  exsiccato  substantiam  medullarem  efficiat. 
Secundum  disquisitiones  meas,  rationem,  qua  pulpa  in  substantiam  medullarem,  quae  dicitur, 
transeat,  respiciens,  non  possum,  quin  banc  hypothesin  admodum  probabilem  esse  censeam. 
Hanc  sententiam  Steinlin  ')  comprobat,  qui  pili  pulpae  continuationem  longe  sursum  ascen- 
dere affirmat. 

Segmentum  internae  vaginae  radicis , illa  stria  ex  pallido  flava , translucens , versus 
pili  nodulum  vix  perspicue  angustatur  et  in  ejus  lateribus  tamquam  stratum  separatum  cog- 
nosci potest.  Externam  radicis  vaginam  juxta  pili  nodulum  deorsum  fere  usque  ad  pulpae  por- 
tionem constrictam  persequi  possumus,  in  quo  decursu  illa  in  formam  arcus  progreditur  et  pau- 
latim  angustior  fit.  Utraque  vagina  in  massulas  granosas  in  vicinia  pulpae  piriformis  sitas  transit. 
In  pili  folliculo  usque  ad  radicis  tumorem  omnia  strata  supra  descripta  cognosci  possunt,  — hoc 
loco  demum  ille  sensim  angustatur  et  tamquam  limbus  angustus,  intus  lucidus  et  temere  granula- 
tus,  alioquin,  ut  videtur,  textura  carens,  extus  striis  obscuris  distinctus,  in  formam  arcus  curvatus, 
ita  ut  facies  concava  ad  radicis  tumorem  conversa  sit,  eum  amplectitur.  Ex  hac  portione  lucidiore 
processus  ille  piriformis  surgit,  qui  per  basin  tumoris  radicis  progreditur.  — In  lateribus  hoc  seg- 
mentum folliculi  pili,  si  pili  ipsi  longiores  fortioresque  sunt,  plerumque  textu  adiposo  telae  subcu- 
taneae cellulosae  limitatur  (fig.  III  et  IV.  p.),  pilorum  vero  brevium,  subalborum,  lanuginosorum,  qui 
dicuntur,  folliculi  et  radices  tantum  in  corii  textu  inhaerent.  Accuratiora  de  structura  horum  seg- 
mentorum noduli  pili  ejusque  viciniae  acidi  nitrici  actioni  expositorum  afferre  nequeo;  quocunque 
modo  segmenta  tibi  paraveris,  species  eorum  semper  eadem  manet.  Ergo  hinc  etiam  sequitur, 
organa  illa,  quae  pili  radicem  usque  ad  radicis  tumorem  cingant,  hunc  quoque  amplecti. 

C o r Ium. 

Corium  dissectum , ut  jam  commemoravimus , apparet  tanquam  massa  coloris  tenuissime 
flavi,  fere  canescentis,  in  segmentis  vero  tenuibus  paene  omnino  coloris  expers,  subalbida,  trans- 
lucens, quae  homogenea , granulisque  incertissimis  distincta  est,  vel  omni  structura  carere  videtur 
(fig.  II.  c.).  Adhibita  compressione  singulae  striae  cognoscuntur,  quae  ad  telae  conjunctivae 
plicas  et  retia  fibrarum  elasticarum  pertinent.  Per  hanc  massam  enim  fibrae  angustissimae  vel 
latiores,  lineamentis  obscuris,  simplicibus,  limitatae,  longitudinis  diversissimae,  diffunduntur,  quae 
plerumque  multipliciter  inter  se  implicatae  rete  fibrosum  omnino  non  regulare , praecipue  per  por- 
tionem profundiorem  segmenti  corii  dispansum,  efficiunt.  Nonnullae  harum  fibrarum  per  totum 
decursum  ejusdem  latitudinis  sunt,  et  solitariae,  crispatae,  flexae,  quin  etiam  ad  certam  quandam 
regulam  sinuatae  decurrunt,  — quare  fibrae  spirales  (fig:  I — III.  y.)  vocantur.  Aliae  in  marginibus 
lateralibus  instructae  sunt  ramulis  brevioribus  longioribusve  ejusdem  speciei,  quam  fibrae  nobis 
offerunt.  Hujusmodi  ramuli  laterales  etiam  ex  marginibus  haud  regularibus  lamellarum  membra- 
nosarum, vitri  instar  lucidarum,  passim  in  segmento  apparentium,  prominent.  Hae  lamellae  fissuris 
tenuibus,  angustis,  lineamentis  obscuris  circumscriptis,  longitudinalibus,  insignes  sunt.  Passim 
etiam  frustula  oblonga  lamellarum  ejusmodi  cognoscuntur,  ex  quorum  marginibus  fibrae  in  furcae 
modum  fissae,  vel  ramis  lateralibus  in  formam  pedi  curvatis  instructae,  quin  etiam  spirae  modo 


1)  Henle’s  und  Pfeufer’s  Journal  der  rationellen  Medicin.  1850.  pag.  288. 

tortae,  proveniunt.  Hinc  igitur  fibras  spirales,  quae  dicuntur,  e membranis,  quas  dicimus  fene- 
stratas, et  e retibus  fibrosis  originem  ducere  intelligitur. 

In  corii  segmentis  praeterea  partes  apparent , ad  quas  accuratius  describendas  jam 
transibimus.  Passira  enim  partes  longae,  angustae,  colore  subflavo  tinctae,  ab  interioribus  ad 
exteriora  plerumque  ad  perpendiculum,  attamen  interdum  etiam  oblique  versus  segmenti  marginem 
externum  decurrunt  et  in  ramulos  se  diffundunt  (fig.  I.  h.).  Plerumque  illae  partes  lineamentis 
simplicibus  limitatae  neque  certo  delineatae  sunt;  nonnullae  vero  lineamentis  obscuris  latioribus  circum- 
scriptae atque  interdum  ex  parte  striis  transversis,  tenuibus,  regularibus,  insignitae  sunt.  Accuratiora 
de  harum  partium  habitu  afferam  in  descriptione  speciali  singularum  cutis  regionum,  v.  c.  cutis 
scroti.  Illae  nominatim  prope  externum  segmenti  marginem  frequentes  apparent,  atque  hic  in 
ramulos  diffusae,  margini  magis  minusve  parallelae  decurrunt.  Sunt  vero  illae  vasorum  sanguiferorum 
ramification.es , quae  per  corii  crassitudinem  decurrunt,  ut  in  corii  superficie  externa,  libera,  rete 
vasorum  capillarium  efficiant,  ex  quo  papillae  sanguinem  adipiscuntur.  Quum  papillae  in  his 
segmentis  acidi  njtrici  actioni  expositis  plerumque  parum  perspicue  dignoscantur,  etiam  illius  retis 
ramificationes  non  ubique  in  eas  intrantes  videre  potui.  Interdum  etiam  corpuscula  obscura,  subro- 
tunda, haud  certo  delineata  animadvertuntur,  quae,  compressione  adhibita,  certiorem  speciem 
nanciscuntur.  Sunt  vero  illa  angusta  segmenta  transversa  vasorum,  de  quibus  etiam  infra  in  Parte  II. 
Cap.  II.  accuratiora  videbis.  — Porro  partes  terebrae  instar  tortae,  vel  in  universum  sinuosae,  colore 
subflavo,  attamen  lucidiore,  quam  vasa,  tinctae,  et  ipsae  per  totam  segmenti  corii  faciem  et  ple- 
rumque ad  perpendiculum  versus  segmenti  marginem  externum  decurrentes , conspiciuntur , in 

quibus  interdum  a marginibus  lateralibus,  rectam  lineam  sequentibus,  simplicibus,  obscuris,  versus 

\ 

mediam  partem  lucidiorem  color  pauiatim  minus  saturatus  fit,  et  quae  homogeneae,  structura 
.carentes,  glabrae  apparent.  Passim  juxta  lineamenta  externa  levissime  expressa  sunt  lineamenta 
interna  tenuia.  Ex  hac  re  et  apta  vitrorum  microscopii  collocatione  cognoscitur,  has  partes  esse 
parvos  tubulos , parietibus  tenuissimis  instructos , 0,00834'"  amplos.  In  externa  corii  portione  hi 
tubuli  haud  multum  sinuosi  sunt,  immo  hic  etiam  rectam  lineam  sequuntur,  et,  sinuationibus  per 
breve  spatium  divergentibus,  infundibuli  formam  referentes  (fig.  II  et  III.  f.)  in  epidermidem  exeunt;  — 
haud  raro  parietum  lineamenta  etiam  per  epidermidem  persequi  possumus,  ubi  denique  hi  tubuli, 
0,036'" — 0,025"' ampli,  hic  quoque  infundibuli  formam  exhibentes,  finiuntur.  Versus  profundiorem 
corii  portionem  hi  tubuli  decursum  suum  sinuatum  per  parvum  spatium  usque  in  telam  subcutaneam 
cellulosam  continuant,  amplitudine  vix  perspicue  aucti,  donec  tandem  organon  componunt  formae 
ovatae,  piriformis,  raro  subrotundae,  in  quo  illi  sinus  semper  multipliciter  inter  se  implicatos  efficientes 
glomus  (fig.  III.  d.)  constituunt.  Sunt  haec  glomera  glandularum  sudoriferarum,  quae  dicuntur,  quarum 
ductus  excretorii  per  corium  sinuosi  permeant.  Glandularum  media  magnitudo  est  0,0834'"- — 0,1668'". 
Si  per  dies  nonnullos  acidi  nitrici  actioni  subjiciuntur,  in  earum  parietibus  nullum  vestigium  fibrarum 
muscularium  glabrarum  inveniri  potest.  — Praeterea  in  segmentis  corii,  praecipue  e regionibus 
corporis  pilis  obsitis,  partes  et  ipsae  colore  flavo  tinctae  occurrunt,  quae  plerumque  tum  tantum 
perfecte  perspici  possunt,  si  incisurae  ad  perpendiculum  per  crassitudinem  frustorum  cutis  et  quidem 
ita  perducuntur,  ut  in  faciebus  incisurae  obliqua  immissio  radicum  pilorum  in  cutem  perspici  possit. 
Lamellae  sectionibus  hac  ratione  ductis  paratae  prope  pilorum  radices  duas  partes  nobis  ostendunt. 
Primum  enim  in  media  circiter  parte  ad  utrumque  folliculi  pili  latus,  ita  ut  singulae  pares  exstent, 
partes  conspiciuntur  coloris  saturati,  ex  cano  flavi,  et  formae  ex  oblongo  subrotundae,  quarum 
margines  serrati  et  superficies  mori  formam  referens  apparent  (fig.  III.  et  IV.  v.).  Sunt  vero  hae  partes 

glandulae  sebaceae  cutis.  Finis  horum  organorum  angustior  transit  in  ductum  excretorium  petiolo 
similem,  amplitudine  paulatim  decrescentem,  cujus  media  pars  lucidior  apparet,  quam  margines 
laterales  lineamentis  obscuris  limitati.  Ex  hoc  canali,  antequam  per  pili  folliculum  permeat  et 
deinde  in  segmento  vaginarum  radicis  finibus  parum  distinctis  evanescit,  plerumque  unus  pluresv» 
ramuli  sub  angulis  acutis  exeunt,  quibus  organa  rationis  modo  descriptae  tamquam  petiolo  adhae- 
rent, ita  ut  haec  organa. cuncta  uvarum  instar  e caulibus  ramosis  pendeant  1). 

Secundum  animadvertuntur  partes  striis  longitudinalibus  regularibus  praeditae,  magisque  in 
longitudinem,  quam  in  latitudinem  porrectae  (fig.  III.  m.).  Longae  sunt  illae  circiter  0,75'" — 0,50'", 
latae  circiter  0,025"' — 0,016"'.  Si  nobis  succedit  in  segmento  plures  pilorum  radices,  directione 
et  forma  non  mutatis,  conspicere,  inter  binas  radices  unam  partem  hujusmodi  videmus,  quae  ab 
externa  portione  segmenti  corii,  ubi  a duobus  pluribusve  ramulis,  circiter  0,00834"'  latis  et  pau- 
latim latitudine  crescentibus,  incipit,  obliqua  directione  interiora  versus  (in  profundum),  et  quidem 
semper  ad  id  latus  radicis  pili  oblique  positae,  quod  cum  linea  terminali  superficiei  culis  angulum 
obtusum  format,  conversum  decurrit  (fig.  III.  m.).  In  hoc  decursu  per  glandulas  sebaceas  pervadit, 
jam  eas  tegens,  jam  iis  tecta,  deinde  vero,  latitudine  rursus  decrescens,  ei  portioni  segmenti 
folliculi  pili,  quae  in  regione  incipientis  tumoris  radicis  majore  processu  sinuato  insignis  est,  se 
annectit,  atque  hic  in  margine  externo  dissecti  folliculi  pili,  qui  fibrosus  apparet,  evanescit.  Hae 
partes , si  sub  microscopio  e partibus  vicinis  solutae  et  deinde  acidi  nitrici  actioni  subjectae  sunt, 
post  quatuor  circiter  dies  jam  levissimo  tactu  perfecte  in  singulas  fibrillas  dilabuntur,  quae,  etsi 
non  in  modum  terebrae  crispatae  sunt,  tamen  forma  sua  plana,  fusiformi,  ostendunt,  se  esse 
fibrillas  musculares  glabras,  longissimas,  angustas  (fig.  VI.).  Longitudo  earum  est  0,07228"'  — 
0,0834'",  latitudo  0,00278'" — 0,00208.  Partes  illae  igitur  musculorum  organicorum  fasciculi  sunt, 
quorum  situm  et  decursum  et  annexum  eiiam  Koelliker  (1. 1.  pag.  62  et  seq.)  eodem  fere  modo, 
quo  ego,  descripsit.  Cum  iis,  quae  Koelliker  de  musculorum  glabrorum  praesentia  in  corio 
attulit,  consentio.  Demonstravit  enim  illos  reperiri  in  brachio  et  antibrachio,  in  pectore  utriusque 
sexus,  in  abdomine,  in  monte  Veneris,  in  labiis  majoribus,  in  regione  ani,  in  tergo,  in  femore 
et  crure,  contra  eos  deesse  dicit  in  regionibus  corporis  pilis  non  obsitis,  ut  in  vola  manus  et  planta 
pedis.  Ego  vero  eos  non  solum  in  regionibus  corporis  modo  dictis  inveni,  sed  etiam  in  dorso 
manus  et  pedis,  in  natibus,  in  collo,  etiam  in  facie,  et  maxime  excultos  in  cute  cranii;  ubique 
autem  ad  singulos  pilorum  folliculos  unum  tantum  musculum  accedentem  vidi,  quem  arrectorem  pili 
appellabo ; minime  vero  hic  musculus  fasciculum  tam  latum  constituit,  quam  Koelliker  censet. 

Denique  etiam  partes  non  coloratae  in  corii  segmentis  apparent.  Hae  sunt  oblongae,  magis 
minusve  latae,  in  portionibus  suis  lateralibus  obscuriores,  quam  in  mediis;  — earum  margine.^ 
laterales  haud  regulares , undulatim  inflexi , contentum  lineis  brevibus , plerumque  lenitei 
curvatis,  obscuris,  insigne  limitant.  Sunt  hae  segmenta  et  partes  ramulorum  nervorum  (fig.  I.  x.). 

De  habitu  et  praesentia  vasorum  lymphaticorum  e segmentis  acidi  nitrici  actioni  expositis 
i nihil  certi  erui  potest. 

I - , 

I)  In  quamcimque  directionem  incisurae  secundum  pili  radicem  ducuntur,  semper  in  his  segmentis  singula 
paria  glandularum  sebacearum  juxta  utrumque  folliculi  pili  talus  apparent,  ergo  illum  undique  cingunt. 

Tela  subcutanea  cellulosa. 

Tela  subcutanea  cellulosa,  ut  inter  omnes  satis  constat,  in  plerisque  corporis  regionibus 
adipis  accumulationes  continet,  et  propterea  etiam  panniculus  adiposus  vocatur.  In  segmentis  fru- 
storum cutis  panniculo  ejusmodi  adiposo  praeditae  ab  interuo  margine  segmenti  corii , qui  ea 
cutis  facie  constituitur , quae  corpori  adjacet , strias  corii  filiformes , magis  minusve  latas  et 
translucentes , in  hoc  tertium  cutis  stratum  penetrare,  processibus  lateralibus  inter  se  conjungi, 
atque  hoc  modo  massas  majores  minoresve,  cellulis  adiposis  repletas,  includere  videmus.  Cellulae 
apparent  tanquam  corpuscula  subrotunda  vel  polygonia,  quorum  pelluciditas  a media  parte  clara 
et  pellucida  versus  circuitum  obscurum  pedetentim  minuitur.  Praeterea  in  tela  subcutanea  cellu- 
losa saepe  corpora  in  ramulos  fissa,  colore  flavo  tincta,  oblonga,  majore  minoreve  latitudine  prae- 
dita, striis  transversis  regularibus  et  lineamentis  duplicibus  insignia,  decurrere  videmus.  Lumina 
eorum  indicant  cylindros  cavos.  Sunt  vero  haec  vasa  sanguifera,  quae  etiam  saepe  jam  contentis 
coloris  ex  rubro  fusci  dignoscuntur.  Numerosi  ramusculi  eorum  folliculos  pilorum  et  glandulas 
sudoriferas  cingunt. 


CAPUT  II. 


De  structnra  et  textura  cutis  singularum  corporis  regionum  rationibus 

peculiaribus  insignita. 

Descriptio  cutis  papillae  ejusque  areolae  in  mamma  utriusque  sexus. 

Has  cutis  portiones  cum  parte  cutis  finitimae,  et  quidem  in  maribus  a fascia  musculi 
pectoralis  majoris,  in  feminis  cum  tenui  strato  massae  adiposae  superficialis  glandulae,  per  totam 
crassitudinem  separavi.  In  adultis,  ut  omnibus  notum  est,  cutis  papillae  ejusque  areolae,  labiorum 
majorum  pudendorum,  soroti,  viciniae  ani  ac  foveae  axillaris  fere  semper  colore  obscuriore  tincta 
est,  quam  cutis  reliqui  corporis,  etiamsi  hic  color  obscurior  minus  insignis  est  in  iis  hominibus, 
qui  capillis  flavis,  quam  in  iis,  qui  capillis  fuscis  praediti  sunt.  Etiam  in  segmentis  cutis  omnium 
regionum  corporis  modo  dictarum  acidi  nitrici  actioni  expositis  cognoscimus,  hunc  colorem  obscu- 
riorem ex  epidermide  oriri.  Num  etiam  cuticula  colore  obscuriore  tincta  sit,  in  praeparatis  acidi 
nitrici  actioni  subjectis  aperte  demonstrari  nequit.  Nominatim  vero  rete  Malpighii  colore  satu- 
ratius flavo,  vel  subfusco  tinctum  est,  atque  eodem  modo  etiam  nuclei  in  eo  contenti  obscuriores 
sunt,  quam  in  reliquis  corporis  regionibus.  Praecipue  retis  Malpighii  stratum  internum  sive 
profundum  colore  saturatissime  fusco  tinctum,  quin  etiam  majoribus  minoribusve  maculis  ex  nigro 
fuscis  variatum,  et  tam  parum  pellucidum  apparet,  ut  saepe  ne  cellularum  nuclei  quidem  cognosci 
possint.  Alioquin  structura  epidermidis  harum  regionum  a structura  epidermidis  vulgaris  supra 
(pag.  13)  descripta  nobis  non  offert  differentias  alicujus  momenti. 

Corium  papillae  ejusque  areolae  telis  et  organis  iisdem,  quae  jam  (pag.  19)  a- nobis 
descripta  sunt,  componitur  et  quatenus  nondum  vasorum  ramusculis,  stratum  vasorum  constituen- 
tibus pertextum  est,  ubique  ejusdem  crassitudinis  circiter  0,2502'"  est. 


23 


Memoratu  digna  vero  haec  sunt,  quae  jam  afferam.  Oculo  non  armato  vel  leviter  tantum 
armato  in  translucente  segmentorum  strato  striae  subflavae,  non  pellucidae,  plerumque  epidermidis 
segmento  et  inter  se  parallelae,  tenuissimae,  magis  minusve  longae , interque  eas  distributae  maculae 
parvae,  flavae,  subrotundae  conspiciuntur.  Disquisitio  microscopica  haec  docet:  In  interiore  corii 
segmentorum  parte  usque  ad  portiones  segmentorum  horum  cutis  frustorum  intimas  adipe  repletas, 
in  substantia  fundamentali,  colore  lucide  cano  translucente,  parum  distincte  granulata,  tela  con- 
junctiva constante,  adipis  experte,  quae  satis  numerosas  fibras  elasticas,  fibras  spirales,  quae 
vocantur,  inspersas  continet,  numerosa  corpuscula  (fig.  I.  g et  g'.  Cf.  quoque  fig.  II.  g et  g'.)  et  colore  et 
forma  et  habitu  insignia  apparent,  praeter  quae  in  feminis  in  papillae  segmentis  ductus  excretorii 
canaliculorum  lactiferorum,  qui  in  papillae  apice,  circiter  Vio'"  ampli,  in  epidermidem  exeunt,  in 
conspectum  veniunt.  Haec  corpuscula  omnia  obscuriora  sunt,  quam  loca  vicina,  et  quidem  aut 
simpliciter  obscure  cana  et  fere  non  pellucida,  aut  lucidiora,  pelluciditate  minus  carentia  et  colore 
subflavo  tincta.  Alia  eorum,  in  quibus  longitudinis  dimensio  praevalet,  ramulos  denuo  in  ramu- 
sculos fissos  emittunt,  alia  contra  magis  minusve  regulari  modo  subrotunda  vel  ovata  apparent. 
Alia  porro  simpliciter  se  nobis  offerunt  tamquam  partes  obscuras,  specie  structura  carentes,  alia 
contra  apparent  striata,  attamen  striatio  parum  certa  et  distincta  est.  — Exhibito  autem  leni  pressu 
in  objectum  sub  microscopio  explorandum,  species  substantiae  fundamentalis,  in  qua  corpuscula 
illa  collocata  sunt,  in  rebus  summis  non  mutatur,  nisi  quod  paulo  lucidior  fit,  corpuscula  vero 
ipsa  formam  mutant,  habitusque  eorum  aperte  in  conspectum  venit *).  Majorem  ambitura  ostendunt, 
nominatim  latitudo  corpusculorum  longiorum  aucta  est,  ea  vero,  quae  magis  subrotunda  sunt,  jam 
majorem  circuitum  habent.  Porro  omnia  lucidiora  magisque  translucentia  sunt  et  perspicue  colore 
subflavo  tincta  apparent.  Striatio  antea  parum  distincta  in  certam  distinctamque  mul2ta  est.  Cor- 
pusculorum enim  longiorum,  jam  interdum  ramulis  lateralibus  instructorum,  tantum  angustiora, 
circiter  0,00834'"  lata,  striis  longitudinalibus  haud  regularibus  atque  incertis,  omnia  latiora  vero 
ubique  regularibus  striis  transversis  notata  sunt.  Microscopii  distantia  focali  apte  mutata  nobis 
persuademus,  corpusculorum,  longiorum  (fig.  I.  g.)  et  striis  transversis  signatorum  nominatim  latiora, 
circiter  0,0417'"  lata,  superficiem  ostendere,  quae  pedetentim  latior  eademque  ratione  rursus  angustior 
fiat;  idemque,  si  compressio  justo  fortior  evitatur,  etiam  in  corpusculis  0,02502"'  latis  videmus. 
Praeparato  inverso,  idem  animadvertimus,  — ergo  hinc  proxime  elucet,  corpuscula  haec  parietibus 
convexis  formata  esse.  Foco  recte  collocato,  porro  intelligimus , alia  horum  corpusculorum,  nisi 
nimis  longa  sint,  per  totum  decursum  ejusdem  latitudinis  esse,  alia  vero  ex  altero  fine  ad  alterum 
paulatim  paululo  angustiora  fieri,  omnia  autem  in  utroque  margine  longitudinali  bina  lineamenta 
ostendere  aperte  conspicua,  plerumque  lineam  rectam  sequentia,  limbum  obscurum  includentia, 
qui  mutata  distantia  focali  interdum  jam  angustior,  jam  latior  appareat,  ceterum  vero  in  corpusculis 
diversae  latitudinis  et  ipse  pro  rata  parte  diversae  latitudinis  sit.  Hic  limbus  indicat,  corpuscula 
illa  esse  cava.  Haec  corpuscula  cava,  ut  supra  diximus,  striis  transversis  aperte  signata  sunt ; quae 
striatio  transversa  producitur  lineis  rectis,  fortiter  expressis,  paribus  intervallis  circiter  0,000926"' 
— 0,00139'"  distantibus,  atque  inter  se  parallelis,  quae  ex  altero  margine  longitudinali  ad  alterum 
transverse  decurrunt.  In  his  marginibus  jam,  mutata  distantia  focali,  saepe  luculentissime  conspi- 

I 

1)  Haud  multum  interest,  utrum  ante  segmentorum  disquisitionem  microscopicam  acidum  nitricum  viginti 
quatuor  an  duas  tresve  horas  in.  illa  egerit.  In  casu  posteriore  tamen  compressio  non  semper  perfecte  succedit, 
quoniam  tela  conjunctiva  turgida  pressioni  parum  cedit. 

cimus,  strias  illas  non  finiri  transverse  quasi  diruptas  vel  dissectas,  sed  laquei  instar  ad  corpusculorum 
faciem  inferiorem  circumflecti ; quae  circumflexio  laquei  formam  aemulans  ex  facie  superiore  ad 
inferiorem  non  paulatim  sed  subito  transitu  fit,  ex  qua  brevi  flexione  elucet,  corpuscula  cava  in 
formam  planam  compressa  esse.  Si,  praeparato  inverso,  faciem  horum  corpusculorum  adhuc 
tectam  adspicimus,  omnia  ibi  prorsus  eadem  ratione  se  habere  invenimus,  qua  in  facie  modo 
descripta.  Ergo  striae  transversae  annulorum  instar  circa  corpuscula  circumeunt.  Fines  horum 
corpusculorum  eorumque  ramulorum  saepe  oblique  vel  transverse  et  plerumque  linea  recta  resecti 
apparent,  nec  raro  in  segmenti  fine  cognoscitur  spatium  medium  lucidum,  ovatum,  limbo  obscuro, 
lato,  interdum  striis  radiorum  instar  decurrentibus  instructo,  cinctum.  Cylindri  igitur  in  finibus 
suis  lumina  ostendunt,  et  parietum  ea  cingentium  crassitudo  latitudine  limbi  inter  lineamenta  illa 
longitudinalia  supra  descripta  inclusi  definita  est.  Striae  longitudinales  radiorum  instar  decurrentes, 
quae  in  limbo  lumina  cingente  conspiciuntur,  ad  faciem  internam  partium  cylindrum  constituentium 
pertinent.  — Neque  vero  semper  haec  corpuscula  per  totam  longitudinem  suam  striis  transversis 
notata  sunt,  etenim  in  nonnullis  eorum  strialio  transversa  interrupta  est  (fig.  I.  g.).  In  hoc  casu  inter 
portiones  striis  transversis  signatas  loca  lucida  latiora  vel  angustiora  animadvertuntur,  atque  illae  ab 
his  linea  recta  transversa  separantur;  vel  striatio  transversa  etiam  ita  interrupta  est,  ut  portionem 
striis  transversis  instructam  locus  lucidus,  eum  vero  portio  cylindri  striis  obliquis  regula- 
ribus praedita  sequatur.  Interdum  etiam  alterum  cylindri  dimidium  striis  transversis  insigni- 
tum est,  alterum  vero  his  striis  caret  et  locis  lucidis  simile  est.  Haec  loca  apparent  ad- 
modum trauslucentia , fere  vitri  instar  lucida , et  homogenea , vel  interdum  striis  longitu- 
dinalibus haud  regularibus  parum  distincte,  — in  corpusculis  latioribus  saepe  perspicue  — ornata, 
et  in  cylindrorum  marginibus  lateralibus  utrimque  inclusa  sunt  lineamentis  obscuris,  quae  plerum- 
que simplicia  esse  videntur.  Hinc  igitur  elucet,  strias  illas  transversas  pertinere  ad  telam  orga- 
nicam, stratum  magis  minusve  tenue  constituentem,  quod,  ut  striae  transversae  ipsae,  circa  totum 
cylindrum  cavum  tanquam  paries  externus  ambit.  Ubi  igitur  in  cylindris  striae  transversae  inter- 
ruptae sunt,  ibi  liecesse  est  magis  minusve  lata  frustula  hujus  strati  ab  iis  soluta  sint,  — - et  vere 
interdum  cylindros  adhuc  ex  parte  tegi  videmus  frustulis  ejusmodi,  jam  transverse,  jam  oblique 
versus  illos  positis.  Saepe  frustula  ejusmodi  positione  diversissima  juxta  cylindros  sita  sunt,  haud 
raro  adeo  inter  se  parallela,  et  tum  relative  secundum  longitudinem  striata  apparent.  Nonnulla 
horum  frustulorum  solutorum  strati  striis  transversis  insigniti  in  finibus  suis  ita  inflexa  sunt,  ut 
adhuc  cognosci  possit,  ea  circa  corpusculum  convexum  sita  fuisse  (fig.  I.  q.).  Facile  intelligilur, 
pressione  etiam  evenire  posse,  ut  stratum  non  perfecte  quidem  solvatur,  sed  oblique  ad  latus 
protrudatur;  quare,  ut  supra  diximus,  majores  minoresve  cylindrorum  portiones  striis  obliquis 
instructae  apparere  possunt. 

Ex  iis  autem  illorum  corpusculorum  in  substantia  fundamentali,  tela  maxima  ex  parte 
conjunctiva  coustante,  collocatorum,  quae  forma  magis  subrotunda  sunt,  nonnulla,  adhibito  leni 
pressu,  apparent  esse  brevia  parvaque  segmenta  (particulae)  corpusculorum  longiorum  modo 
descriptorum.  Bina  latera  eorum,  etiamsi  brevissima  sint,  parallela  sunt  atque  cognoscitur, 
etiam  haec  latera,  praecipue  in  majoribus  horum  corpusculorum,  convexa  esse,  et  hic  quo- 
que strias  transversas  non  finiri  transverse  resectas , sed  laquei  instar  ad  inferiorem  horum 
corpusculorum  faciem  circumflecti.  Alia,  nominatim  majore  ambitu  praedita,  adhibita  pres- 
sione, aperte  cognoscuntur  esse  segmenta  transversa  cylindrorum  cavorum  in  formam  planam 
compressorum , quorum  parietes  externos  substantia , cylindri  formae  respondens , colore  flavo 

tincta,  striis  circularibus  insignita  constituit,  in  interna  vero  facie  eorum  partes  aperte  secundum 
longitudinem  striatae  in  conspectum  veniunt,  quarum  striarum  tractus  majoribus  intervallis  distant. 
In  cavo  corpusculi  cylindracei  haud  raro  animadvertitur  thrombus  sanguinis  plerumque  coloris  ex 
rubro  fusci.  Alia  lumina,  limbo  obscuro,  jam  supra  descripto  cincta  ostendunt  (fig.  I.  g'.). 

Si  segmenta  cutis  barum  regionum  non  acidi  nitrici,  sed  acidi  acetici  actioni  exposita  sunt, 
tum  quoque  in  corii  segmentis  corpuscula  conspiciuntur,  quae  majore  defectu  pelluciditatis  et  colore 
obscure  cano  a vicinia  lucidiore  differunt.  Microscopio  apte  collocato  nobis  persuadere  possumus, 
horum  corpusculorum  longiora  et  latiora  esse  corpuscula  cava,  cylindracea  ejusdem  generis,  cujus 
modo  descripta,  quum  in  eorum  quoque  marginibus  lateralibus  limbus  obscurus  atque  in  eorum 
vel  ramulorum  ipsorum  finibus  lumina  animadvertantur.  Neque  vero  in  iis  cognoscimus  apertas 
strias  transversas,  sed  earum  loco  corpuscula  parva,  transverse  sita,  ex  oblongo  ovata,  lineamentis 
obscuris  admodum  conspicuis  circumscripta,  in  media  parte  admodum  lucida,  ita  ut  quasi  fulgere 
videantur,  0,00215'"  longa  et  0,00137'"  lata,  quae  prope  corpusculorum  convexos  margines  laterales 
breviora,  obscuriora  et  ex  oblongo -ovato.  Si  partes  habitus  modo  descripti,  quae  acidi  acetici 
actioni  expositae  fuerant,  sub  microscopio  e partibus  vicinis  caute  exsolutae  et  acidi  nitrici  actioni 
subjectae  sunt,  denuo  cognoscimus  cylindros  cavos  ejusdem  speciei,  quam  corpuscula  longiora  in 
interna  parte  segmenti  corii  e segmentis  cutis  harum  regionum  acidi  nitrici  actioni  ab  initio  expo- 
sitis prae  se  ferebant , nisi  quod  loco  nucleorum , qui  omnes  evanuerunt , jam  regulares  striae 
transversae  conspiciuntur. 

Itaque  non  possumus,  quin  haec  corpuscula,  de  quibus  adhuc  sermo  erat,  pro  magis  minusve 
longis  vel  etiam  brevibus  segmentis  vasorum,  ergo  stratum  striis  transversis  insignitum,  annuli  instar 
ea  cingens,  pro  strato  musculari  vasorum,  et  substantiam  subjacentem  pro  strato  parietum  vasorum 
interiora  versus  a strato  musculari  sito  agnoscamus.  Stratum  striis  transversis  praeditum  glabris 
fibris  muscularibus  constare,  praecipue  ex  iis  nobis  argumentari  licet,  quae  e comparatione  seg- 
mentorum acidi  nitrici  actioni  et  segmentorum  acidi  acetici  actioni  subjectorum  evenerunt,  quum 
acidi  acetici  vi  efficiatur,  ut  appareat,  corpuscula  ex  oblongo  ovata  esse  nucleos  strati  muscularis 
vasorum.  Sed  soli  nuclei  striaeque  transversae  nondum  certo  indicant  substantiam  fibrae  muscu- 
laris, immo  ne  texturam  fibrosam  ullam  quidem.  Certius  hic  fibrae  musculares  inde  nobis  cognosci 
posse  videntur,  quod  simul  substantia  striis  transversis  insignita,  si  acidi  nitrici  actioni  exposita  est, 
eodem  colore  saturate  flavo  tincta  apparet,  qui  praecipue  in  fibris  muscularibus  glabris  observari 
solet.  Quum  tamen  color  flavus,  praecipue  in  stratis  admodum  tenuibus  parum  certo  conspicuus 
sit,  alia  quaerenda  sunt  argumenta,  quae  quidem  segmentis  acidi  nitrici  actioni  per  longius  temporis 
spatium  expositis  facile  reperiuntur.  Tum  enim  stratum  musculare  primum  facillime  in  forma 
lamellarum  a vasorum  parietibus  solvitur,  quae  lamellae  solutae  in  vasorum  superficie  remanent, 
vel  libere  circumnatant.  In  iis  jam  non  cognoscimus  striarum  decursum  circularem,  situi  circa 
vasorum  parietes  respondentem.  Striae  potius  plerumque  lineam  rectam  sequentes  decurrunt, 
inque  lamellarum  marginibus  fibrarum  fines  fimbriarum  subtilium  instar  prodeunt.  Tandem  lamellae 
illae  leni  appulsu  — etenim  justo  fortiore  substantia  omnino  destruitur  — dilabuntur  in  fibras  tenues, 
fusiformes  ejusdem  conditionis,  longitudinis  et  latitudinis,  quam  supra  in  fibris  muscularibus 
vasorum  tenuium  descripsimus. 

Postremo  ad  ea  revertendum  est,  quae  in  praeparatis  compressioni  nondum  subjectis 
apparent.  In  his  substantia  'fundamentalis,  tela  conjunctiva  constans  et  colore  ex  albo  canescente 
tincta , quae  in  parte  profundiore  segmenti  corii  est , nobis  ostendit  corpuscula  magis  minusve 

obscura,  majora  vel  minora,  oblonga  vel  subrotunda,  plerumque,  ut  videntur,  structura  destituta, 
quorum  nonnulla  striis  parum  certis  notata  sunt.  Hic  habitus  specie  structurae  expers,  interdum 
striis  incertis  insignitus,  pendet  e vasis,  si  eorum  margines  nobis  disquirentibus  oppositi  sunt.  Eo  enim, 
quod  cutis  frusta  exsiccantur,  complanatio  vasorum  provocatur  crassitudini  frustorum  cutis  respondens, 
qua  re  efficitur,  ut  in  segmentis,  quae  incisuris  ad  perpendiculum  per  cutis  frustorum  crassitu- 
dinem perductis  formata  sunt,  vasa  latere  acuto  deorsum  converso  jaceant,  ergo  idem  latus  investi- 
gantibus offerant.  Si  jam  in  nonnullis  horum  corpusculorum  etiam  adhibito  pressu  in  conspectum 
non  venit  certa  delineatio,  nominatim  striatio  transversa,  aut  stratum  musculare  eorum  solutum 
et  ad  latus  remotum  vel  propter  teneritatem  in  frustula  jam  non  conspicua  dilapsum  est,  aut 
corpuscula  ab  initio  strato  musculari  carebant.  Haec  posteriora  et  ante  compressionem  et  post 
eam  lucidiora  sunt,  quam  reliqua,  et  semper  striis  longitudinalibus  parum  perspicue  expressis 
neque  regularibus  signata,  et  in  plures  ramulos  se  findunt,  atque  saepe  eorum  origo  e vasorum 
segmentis  latioribus  striisque  transversis  instructis  cognoscitur  (fig.  V.). 

Descriptio  horum  corpusculorum  vix  ullam  dubitationem  relinquit,  illa  esse  sectiones  et 
segmenta  parva  vasorum  sanguiferorum.  Sanguis,  quo  cylindri  cavi  pressione  complanati  saepe 
adhuc  repleti  apparent,  et  structurae  texluraeque  rationes,  quatenus  in  praeparatis  ejusmodi  acidi 
nitrici  actioni  expositis  cognosci  possunt,  cum  hac  explicatione  omnino  congruunt.  Ut  tamen  expli- 
cationem ab  omni  errore  tutam  praestarem,  comparationis  causa,  tunicam  vasculosam,  nimirum 
arachnoideam,  eadem  ratione  tractavi.  Segmenta  ejus  eo  mihi  comparavi,  quod  complures  lamellas 
ejus  alteras  alteris  impositas  siccavi  et  deinde  ad  perpendiculum  per  stratorum  crassitudinem 
incisuras  perduxi.  Quibus  segmentis  acidi  nitrici  actioni  subjectis,  in  substantia  fundamentali  tela 
conjunctiva  constante  frustula  vasorum  magis  minusve  longa  inveni,  eandem  speciem  eandemque 
conditionem  prae  se  ferentia,  quam  corpuscula  illa  colore  flavo  tincta  striisque  transversis  regu- 
laribus ornata,  quae  in  segmentis  corii  papillae  ejusque  areolae  reperiuntur. 

Si  striae  tenues  coloris  subflavi,  quae  jam  oculo  non  armato  cognoscuntur,  maculaeque 
parvae  segmentis  exsolvuntur,  disquisitio  microscopica  docet,  has  partes  esse  frustula  illa  vasorum 
striis  transversis  distincta,  quae  supra  descripsimus. 

Hoc  stratum  igitur  in  interiore  portione  corii  papillae  ejusque  areolae,  quod  corpusculis 
illis  supra  descriptis  insigne  est,  optimo  jure  stratum  vasculosum  cutis  papillae  ejusque  areolae 
nominare  possumus.  — De  hoc  strato  haec  praeterea  commemoranda  sunt.  Quae  de  illo  a nobis 
afferentur,  omnia  petita  sunt  e disquisitionibus  segmentorum,  quae  e cute  harum  regionum,  ubi 
ejus  diametrus  maxima  est,  incisuris  diverse  directis  parata  erant.  — In  utroque  sexu  stratum 
vasculosum  prope  externum  areolae  circuitum  (qui  locus  respondet  regioni,  ubi  extrinsecus  color 
obscurior  initium  capit)  singulis  vasculis  se  manifestare  coepit.  Haec  tam  versus  basin  papillae 
arctius  congregata,  quam  in  stratis  a superficie  ad  profundum  amplitudine  crescentibus  frequentia 
alia  aliis  superimposita  sunt.  Ergo  strati  vasculosi  amplitudo  ab  areolae  peripheria  ad  basin  papillae 
paulatim  augetur,  atque  hoc  stratum  ita  pervenit  ad  crassitudinem  0,1668'" — 0,5994'"  — 0,6672'" 
(V" — a/5'" — Mensuris  posteriore  loco  dictis  etiam  papillae  stratum  vasculosum  gaudet. 
Vasorum  latitudo  in  utroque  sexu  prope  papillam  et  in  profundiore  parte  strati  vasculosi  in  uni- 
versum major  esse  solet,  quam  in  areola  et  in  parte  superficiali  hujus  strati.  In  feminis  major 
vasorum  numerus  majoris  diametri  est , si  media  ejus  longitudo  e multis  exemplis  computatur, 
quam  in  maribus.  In  his  enim  media  vasorum  latitudo  est  0,05004"',  interdum  etiam  0,0417'"  vel 
0,06675  ('/ao'"  vel  V25'"  vel  Vi 5"'),  in  feminis  contra  saepe  0,06675'" — 0,08334'"  ('As'" — V12'"). 

Ceterum  in  utroque  sexu  magnus  vasorum  numerus  est  mediae  latitudinis  tantummodo  0,02502'" 
vel  0,01668"'  (Vio'" — Veo"');  contra  vero  etiam  vasa  reperiuntur  diametri  0,1251'"  — 0,1668"' 

( Vs"' — Ve"').  Hae  mensurae  omnes  pertinent  ad  vasa,  quae  compressione  facta  striis  transversis 
insignita  apparent.  In  vasis  latitudinis  0,00834'"  — 0,01251'",  ut  supra  diximus,  striae  transversae 
deesse  solent,  sed  saepe  tenues  striae  longitudinales  conspiciuntur.  — In  segmentis  areolae  papillae 
plerumque  segmenta  transversa  et  lumina  vasorum  reperiuntur.  Haec  propius  a papilla  frequentiora 
aliis  alia  superimposita  sunt  atque  ita  superficialem  strati  vasculosi  portionem  occupant,  profundiorem 
vero  ejus  portionem  constituunt  plerumque  longiores  sectiones  vasorum,  quae  et  ipsae  frequentes 
aliis  aliae  superimpositae  sunt.  Interdum  tamen  etiam  in  portione  superficiali  inter  angustiora 
segmenta  transversa  et  lumina  longiores  sectiones  vasorum  dispersae  sunt,  et  ex  contrario  inter  has 
in  profundiore  portione  angusta  segmenta  transversa  et  lumina.  Utriusque  vero  generis  sectiones 
vasorum  segmento  faciei  epidermidis  parallelas  decurrerfe  videmus.  — In  papilla  eandem  conspi- 
cimus dispositionem  sectionum  vasorum;  — sectiones  longiores  in  profundiore  strati  vasculosi  por- 
tione plerumque  angustae  sunt  et  saepe  striis  transversis  carent,  neque  semper  segmento  faciei 
epidermidis  parallelae,  sed  diversissime  versus  eam  directae  decurrunt.  Contra  in  papillae  basi 
plerumque  segmenta  vasorum  admodum  lata  striisque  transversis  praedita  inveniuntur. 

Hinc  elucet,  decursum  vasorum  hac  ratione  dispositum  esse.  In  portione  superficiali  strati 
vasculosi  areolae  papillae  stratum  vasorum,  plerumque  annulorum  instar  circa  papillam,  tanquam 
centrum,  decurrentium  invenimus,  profundiorem  vero  strati  vasculosi  portionem,  nominatim  prope 
papillam,  plerumque  stratum  vasorum  radiorum  instar  ad  basin  papillae  accedentium  constituit. 
In  papilla  vasa  partim  circulorum  instar  circa  ejus  axem  longitudinalem  circumeunt , partim  eidem 
parallela  decurrunt , ergo  ad  perpendiculum  ex  apice  ad  basin.  Haec  omnia  vasa  tam  in  papilla, 
quam  in  ejus  areola,  per  anastomoses  in  rete  quoddam  conjunguntur,  nominatim  in  papilla,  ubi 
in  portione  profundiore  strati  vasculosi  ad  papillae  axem  longitudinalem  conversi  vascula,  quorum 
pleraque  perexiguae  diametri  sunt,  secundum  directionem  diversissimam,  jam  circulorum  instar,  jam 
radiorum  instar,  jam  oblique  vel  ad  perpendiculum  versus  papillae  peripheriam  decurrunt  et  multi- 
pliciter inter  se  conjunguntur.  Haec  vasa  omnia  sanguinem  suum  accipiunt  e nonnullis  vasorum 
truncis,  qui  infra  basin  papillae,  in  feminis  e massa  glandulae  lactiferae,  ad  stratum  vasculosum 
se  conferunt  et  per  illud  pluribus  ramis  se  diffundunt. 

Quae  e meis  disquisitionibus  sequuntur,  manifesto  iis  contradicunt,  quae  Koelliker1) 
secundum  disquisitiones  suas  de  diffusione  glabrarum  fibrarum  muscularium  per  cutem  attulit;  quare 
uon  possum  , quin  hanc  discrepantiam  accuratius  considerem.  In  cute  papillae  ejusque  areolae 
Koelliker  glabras  s.  laves  fibras  musculares  invenit,  quas  cellulas  fibrosas  contractiles  sive  mus- 
culosas (contractile  oder  muscnlOse  Faserzellen)  nuncupat,  deque  iis  haec  profert : «Auch  im  Warzen- 
hofe  und  in  der  Brustwarze  sind  die  glatten  Muskeln , namentlich  beim  weiblichen  Geschlechte,  in 
der  Regel  bedeutend  entwickelt.  Sie  zeigen  sich  in  Gestalt  von  Biindeln  von  derselben  Natur  wie 
die  der  tunica  dartos,  jedoch  ohne  Hiille  von  Bindegewebe  und  beigemengten  Kernfasern ; dieselben 
sind  im  Warzcnhofe  in  einer  zarten,  nach  innen  bis  zur  Basis  der  Warze  starker  werdenden  Schicht 
kreisfiirmig  angeordnet  und  meist  durcli  ihre  Breite  (bis  zu  V3'")  und  gelbrothliche  durchscheinende 
i Farbung  schon  dem  unbewaffneten  Auge  sichtbar;  in  der  Warze  selbst  dagcgen  verlaufen  dieselben 
theils  kreisformig,  theils  senkrecht  und  vereinigen  sich  zu  einem  dichten  Netzwerk,  durch  dessen 


l)  1.  I.  p.  52. 

Maschen  die  Ausfiihrungsgange  der  Milchdriise  ziehen.  Die  Hauptraasse  dieser  Muskeln  liegt  in  der 
Lederhaut  selbst  und  bildet  einem  guten  Theile  nach  die  untern  Schichten  derselben  (das  sogenannte 
corpus  reticulare) ; ein  kleinerer  Theil  naraentlich  im  Warzenhofe  gehdrt  jedoch  auch  dem  Unterhaut- 
zellgewebe  an. » 

Ego  quoque  hic  invenio  fila  parva,  oculis  non  armatis  conspicua,  tenuia,  coloris  ex  flavo 
subrubri,  quae  acidi  nitrici  actioni  subjecta  colorem  flavum  induunt  et  frustula  vasorum  et  quidem 
vasorum  strato  musculorum  organicorum  obtectorum  esse  cognoscuntur,  — minime  vero  fasciculi 
musculorum  organicorum. 

Ego  quoque  in  areolae  papillae  video  stratum  corpusculorum  circulorum  instar  dispositorum, 
quod  interiora  versus  usque  ad  basin  magnitudine  crescit,  reperio  vero  haec  corpuscula  esse  vasa 
annulorum  instar  decurrentia,  minime  vero  fasciculos  musculorum  glabrorum  annulorum  instar 
decurrentes. 

Ego  quoque  invenio,  magna  ex  parte  stratum  corii  inferius  sive  profundius  massa  princi- 
pali corpusculorum  illorum  constitui ; — attamen  apparet,  haec  corpuscula  esse  vasa,  minime  vero 
fasciculos  musculorum  glabrorum ; parvam  vero  partem  horum  corpusculorum,  nominatim  in  areola 
papillae,  etiam  ad  telam  subcutaneam  cellulosam  pertinere,  minime  negabo,  quum  fines  inter  corium 
et  telam  subcutaneam  cellulosam,  ut  libet,  constitui  possint ; — attamen  hic  quoque  corpuscula  illa 
utique  semper  sunt  vasa  strato  musculari  tecta,  minime  vero  fasciculi  musculorum  glabrorum. 

Ceterum  Koelliker  fasciculos  suos  musculorum  glabrorum  non  dissolvit  in  elementa 
singula;  saltem  de  hac  re  tacet;  neque  omnino  ei  hic  major  vasorum  numerus,  quam  alibi  in  corio 
esse  solet,  mirus  fuisse  videtur,  quum  ejus  mentionem  prorsus  non  faciat. 

Utique  comparatis  iis,  quae  Koelliker  attulit,  cum  iis,  quae  ex  investigationibus  meis 
sequuntur,  verisimile  est,  eum  vasa  strato  musculorum  glabrorum  instructa,  quae  in  cute  papillae 
ejusque  areolae  reperiantur,  pro  fasciculis  musculorum  glabrorum  habuisse. 

Descriptio  cutis  organorum  genitalium  externorum. 

A.  In  maribus. 

1)  Cutis  scroti. 

Incipio  a describendo  dimidio  inferiore  partis  anterioris  cutis  scroti,  quippe  quod,  praecipue 
in  viris  validis,  apertissime  plicatum  sit  et  evidenter  indicet,  ibi  inveniri  peculiares  structurae  rationes. 
Segmenta  parata  sunt  incisuris  tam  a superioribus  deorsum  ductis  ergo  raphae  parallelis,  quam 
angulum  rectum  cum  raphe  efficientibus. 

Epidermis  in  segmentis  suis  praeter  ea,  quae  in  describenda  cute  papillae  mammae  jam  com- 
memorata sunt,  nihil  peculiare  prae  se  fert.  Etiam  in  segmentis  corii,  strati  cutis  interiora  versus 
epidermidem  subsequentis , eadem  structura  reperitur,  quam  supra  Part.  II.  Cap.  I.  descripsi,  — 
nisi  quod  hic  pilorum  radices  directione  admodum  obliqua  in  cutem  insertae  sunt,  et,  cute  super 
testiculos  intensa,  cum  folliculis  suis  et  glandulis  sebaceis  in  forma  eminentiarum  ovatarum  extrin- 
secus promineant.  In  segmentis  vero  jam  oculis  non  armatis  fila  parva,  tenuia,  magis  minusve 
longa  et  maculas  subrotundas  ejusdem  habitus  substantiae  fundamentali  translucenti  inspersas  videmus. 
Maculae  et  fila  segmento  faciei  epidermidis  parallela  decurrunt.  — Eadem  in  disquisitione 
microscopica  conspiciuntur.  Segmentum  corii,  quod  ubique  eandem  crassitudinem  circiter  V" 
servat,  sequitur  portio  profundior  coloris  canescentis-,  translucens,  aequaliter  granulis  parum 


29 

distinctis  instructa  apparens,  quae  magnam  copiam  fibrarum  elasticarum,  fibrarum  spiralium,  continet, 
et  massam  tela  conjunctiva  compositam  et  corpora  obscura,  interdum  colore  subflavo  tincta,  cingentem 
constituit.  Haec  corpora  partim  sunt  (fig.  II.  b.  g.)  longiora  et  structurae  expertia  videntur  vel 
striis  haud  regularibus  et  parum  perspicue  expressis  instructa  sunt,  partim  maculae  subrotundae 
ejusdem  speciei.  Pressione  adhibita,  omnia  (fig.  II.  a.  g et  g'.)  regularibus  striis  transversis  insignita 
apparent,  atque  disquisitionibus  microscopicis  eadem  ratione,  qua  in  descriptione  cutis  papillae  mammae 
ejusque  areolae  commemoratum  est,  institutis  cognoscitur,  ea  esse  longiora  vel  breviora  vasorum 
sanguiferorum  frustula.  Corpuscula  subrotunda  segmenta  transversa  vasorum  sunt.  Ergo  in  hac  parte 
cutis  scroti  stratum  vasculosum  reperitur,  quod  in  profundo  strati  corii  situm  est.  Stratum  ipsum 
0,834'"  (Ve"')  crassum  est,  singulorum  vasorum  diametrus,  si  mediam  magnitudinem  sumis, 
0,01668'"  — 0,03336'"  longa.  In  segmentis,  quae  incisuris  angulum  rectum  cum  scroti  plicis 
formantibus,  ergo  raphae  parallelis,  effecta  sunt,  stratum  segmentorum  transversorum  vasorum, 
quae  multipliciter  altera  alteris  superimposita  sunt,  strati  vasculosi  portionem  superficialem  obtinet, 
stratum  vero  longiorum  sectionum  vasorum,  quae  et  ipsae  multipliciter  alterae  alteris  superimpositae 
sunt,  portionem  ejus  profundiorem  constituit.  In  iis  segmentis  vero,  quae  incisuris  scroti  plicis 
parallelis  parata  sunt,  ratio  contraria  est;  exteriora  versus  enim  situra  est  stratum  longiorum 
sectionum  vasorum , et  in  profundo  sequitur  stratum  segmentorum  transversorum  vasorum. 
Raro  in  strato  longiorum  sectionum  vasorum  segmenta  transversa , et  vice  versa  in  strato 
horum  etiam  illae  immixtae  inveniuntur.  Tantummodo  in  profundissima  portione  strati  vasculosi, 
ubi  vasa  jam  non  tam  arcte  inter  se  congregata  sunt,  quam  in  portione  magis  superficiali,  ubi 
ergo  substantia  fundamentalis  tela  conjunctiva  constans  praevalet,  vasa  ipsa  vero  majore  latitudine 
insigniuntur,  segmenta  transversa  et  longiora  frustula  vasorum  inter  se  alternant  et  commixta  sunt. 

Hinc  elucet,  vasa  in  strato  vasculoso  hac  ratione  disposita  esse,  ut  in  ejus  portione  super- 
ficiali vasa,  externae  scroti  superficiei  plicis  respondentia,  ergo  angulum  rectum  cum  raphe  effi- 
cientia decurrant,  in  profundiore  vero  portione  e superioribus  deorsum,  ergo  angulum  rectum 
cum  illis  plicis  constituentia.  Haec  posteriora  vasa,  alia  aliis  imposita,  plerumque  stratum  crassius 
efficiunt,  quam  illa,  quae  sutis  scroti  plicis  parallela,  decurrunt.  Omnia  epidermidis  faciei 
parallela  sunt.  In  hoc  decursu  paucos  tantum  ramulos  emittunt.  Quo  magis  in  profundum  descen- 
ditur, eo  latiora  vasa  stratum  vasorum  continet,  eo  minus  arcte  illa  congregata  sunt,  eoque  minus 
regulari  modo  in  decursu  suo  directionem  modo  dictam  observant,  quum  hic  in  segmentis  longiora 
vasorum  frustula  non  omnia,  ut  in  superficiali  strati  vasculosi  portione,  segmento  faciei  epidermidis 
parallela,  sed  interdum  etiam  versus  illud  oblique  posita  sint.  Ubi  raphe  est,  stratum  vasculosum 
non  est  interruptum. 

De  ea  parte  cutis  scroti,  quae  profundissima  est  et  infra  stratum  vasculorum  jacet,  nihil 
commemorandum  est,  nisi  in  ea  multa  vasa  luminis  plerumque  magni  ( Vs "') , multasque  fibras 
elasticas,  sed  raras  tantum  cellulas  adiposas  reperiri.  Etiam  septum  scroti  admodum  numerosas 
vasorum  ramificationes  continet,  quae  vasa  ejusdem  latitudinis  sunt,  cujus  vasa  cutis  scroti,  — 
interdum  diametrus  eorum  est  Vio"'  — 3/io'". 

Videamus  jam,  quae  alii  perscrutatores  de  cute  scroti,  nominatim  de  ea  tela,  cui  facultas 
hanc  cutem  in  plicas  corrugandi  adseribitur,  proferant.  Jordan  ad  hanc  telam  praecipue  atten- 
tionem suam  convertit,  dissertationemque  suam  inauguralem  ’)  de  eo  scripsit.  Ille  distinguit  tunicam 


1)  De  tunicae  dartos  textu.  Hermannus  Jordan.  Berolini  1834. 

externam  scroti,  tunicam  internam,  et  telam  cellulosam  laxam,  sitam  inter  tunicae  internae  super- 
ficiem internam  et  musculum  cremasterem  tunicamque  vaginalem  communem.  Tunica  interna 
secundum  eum  ibi  incipit,  ubi  in  superficie  externa  scroti  plicae  initium  capiunt,  i.  e.  infra 
montem  Veneris.  Hic  species  et  structura  telae  cellulosae  subcutaneae  mutatur.  Cellulae  ejus 
adipem  continentes  desinunt,  earumque  loco,  praecipue  in  viris  validis,  textus  subruber  fibrosus 
apparet,  quem  textum,  in  facie  anteriore,  imprimis  in  dimidio  ejus  inferiore,  maxime  excultum,  in 
facie  posteriore  scroti  plerumque  vix  conspicuum,  Jordan  tunicam  internam  nuncupat.  Huic 
textui  sive  tunicae  internae  suae  propter  similitudinem  cum  carne  verberata  jam  ex  antiquis  tempo- 
ribus nomen  tunicae  dartos  sive  carneae  inditum  esse  refert.  Fibras  hujus  textus  fibrosi  ductiles 
et  elasticas  esse  dicit,  atque  fasciculos  tenuiores  crassioresve  constituere,  qui  omnes  e superioribus 
deorsum  decurrant  et  versus  cutis  externae  plicas  ad  perpendiculum  ordinati  sint.  Fibras  cum 
plicis  intime  cohaerere,  ita  ut,  nisi  adhibita  magna  opera  et  cautione,  ab  iis  solvi  non  possint. 
Omnino  tunicam  internam  cum  tunica  externa,  quae  secundum  ea,  quae  dicta  sint,  nihil  aliud  sit, 
quam  corium  cum  epidermide,  tam  directe  et  arcte  cohaerere,  ut  tunica  externa  (cutis  appellata) 
motionem  tunicae  internae  semper  sequi  cogatur.  Fasciculos  supra  dictos  non  ubique  parallelos 
decurrere,  sed  per  anastomoses  inter  se  conjungi,  qua  re  textus  retiformis  densus  solidusque 
efficiatur,  cujus  maculae  lougiores  quam  latiores  sint.  Job.  Mueller  atque  Henle  hic  addunt, 
diametrum  longissimam  harum  macularum  longitudinalium  in  plicas  transversas  scroti  crispati  ad 
perpendiculum  incidere.  Praeter  fibras  modo  descriptas  in  hoc  textu,  ut  Jordan  dicit,  reperiunlur 
cylindri  longi,  tenues,  colore  subfiavo  tincti,  elastici,  paucos  ramulos  emittentes  et  e superioribus 
deorsum  decurrentes,  quas  parvas  arteriolas  esse  Jordan  injectionibus  sibi  persuasit.  Septum 
scroti  secundum  illum  jam  non  gaudet  structura  fibrosa,  sed  tantum  textu  celluloso  vulgari,  attamen 
firmissimo,  constat.  Fasciculos  illos  tunicae  internae  Jordan  microscopii  auxilio  disquisivit  et  ex 
iis,  quae  in  his  disquisitionibus  invenit,  persuasum  habet,  tunicam  illam  internam  prorsus  con- 
gruere cum  textu  celluloso , quem  nostro  tempore  telam  conjunctivam  appellant.  Fasciculi  enim 
tunicae  internae  distrahi  poterant  in  fila  elastica  tenuissima,  quae  fila  primitiva  disquisitio  auxilio 
microscopii  compositi  facta  ostendebat  esse  cylindros,  per  totam  longitudinem  aequaliter  crassos, 
tortuosos,  0,0009'". — 0,0005"'  (mens.  Angi.)  latos,  pellucidos,  qui  tractione  e tortuosis  in  rectos  mutari 
possent.  Prorsus,  eundem  habitum  eandemque  speciem  prae  se  ferebant  elementa  telae  cellulosae, 
quam  Jordan  ad  instituendam  analysin  microscopicam  e vaginis  vasorum  fasciculorumque  muscu- 
larium et  e tela  subcutanea  cellulosa  desumpserat,  — quae  igitur  telae  conjunctivae,  quae  nunc 
dicitur,  respondet. 

Joh.  Mueller1)  in  capite  de  tela  contractili,  gluten  exhibente,  epitomen  hujus  disserta- 
tionis Jordani  cum  lectoribus  suis  communicat.  Vir  ille  eximius  jam  quaestionem  injecit,  num 
consensus  fibrarum  tunicae  dartos  cum  fibris  telae  cellulosae,  quem  ostendant  in  disquisitione 
microscopica  , sufficiat  ad  constituendam  sententiam , illam  tunicam  omnino  congruere  cum  tela 
cellulosa,  argumentaque  affert,  quibus  elucet,  hanc  quaestionem  non  ita  facile  solvi  posse,  et 
quidem  inter  alia  etiam  hoc  argumentum:  «Hiezu  komrnt,  dass  die  Bewegung  der  tunica  dartos, 
wenn  sie  gleich  in  der  Regel  auf  dcn  Reiz  der  Kalte  geschieht,  doch  auch  zuweilen  durch  innere 
Zustande  des  Nervensystems  bedingt  wird,  wie  denn  zuweilen  derselbe  Zustand  der  Nerven  sowold 
die  Anziehung  eine$  wirklichcn  Muskels,  des  Cremasters,  ais  auch  die  Faltenlegung  und  Krauselung 


1 ) 1.1.  pag.  23  sqq. 

des  Hodensacks  bewirkt;  — PhSnomene,  welche,  wie  sich  sicher  beweissen  lasst , — (welchen 
Beweis  auch  Jordan  in  seiner  Dissertation  durchfiihrt;  — der  Hode  wird  heraufgezogen,  wahrend 
der  Hodensack  leer  herabhangt)  sich  nicht  von  dem  Cremaster  zugleich  ableiten  lassen.»  Ex  altera 
vero  parte  J.  Mueller  phaenomena  affert,  — corrugationem  praeputii  in  hominibus  irritabilibus, 
si  aqua  frigida  lavantur,  cutem  anserinam,  subitam  elevationem  papillae,  — quorum  causa  com- 
munis admodum  probabiliter  in  tela  cellulosa  contractili  sita  est,  quae  a tela  cellulosa  vulgari 
structura  fibrarum  primitivarum  non  differt. 

Henle1)  ad  telam  conjunctivam  formatam,  contractilem , quae  a tela  conjunctiva  non  con- 
tractili tantummodo  differt  facultate  stimulis  agentibus  se  contrahendi,  refert  cutem  externam,  tunicam 
dartos,  cet.  et  pag.  376  etiam  papillas.  Tunica  dartos  Henlii  eadem  est,  quae  tunica  interna 
Jordani. 

Krause2)  ad  tunicam  dartos  refert  omnem  telam,  sub  cute  et  proxime  supra  musculum 
cremasterem  et  tunicam  vaginalem  communem  testium  sitam,  quin  etiam  sepium  scroti.  Est  vero 
tunica  dartos  secundum  illum  stratum  coloris  ex  albo  subrubri,  vasculis  abundans,  solidum  sed 
laxum,  celluloso  - fibrosum,  non  musculosum,  — quod  in  cellulis  suis  satis  magnis  adipem  non 
continet,  cet. 

In  lexico  manuali  Wagneri3)  Krause  tunicam  dartos  dicit  esse  scroti  telam  subcutaneam 
cellulosam  adipis  expertem,  eamque  crassam  esse  affirmat. 

Koelliker4)  atque  ante  eum  jam  alii  physiologi  (Valent in)  in  tunica  dartos  glabras 
fibras  musculares  invenerunt,  de  quibus  Koelliker  haec  dicit:  « Im  Unterhautzellgewebe  des 
Hodensacks,  des  Penis,  die  Vorhaut  inbegriffen,  und  des  vordern  Theils  des  Mittelfleisches  sind 
die  glatten  Muskeln  fast  ohne  Ausnahme  ungemein  entwickelt,  so  dass  man  die  starkern  Biindel 
derselben  leicht  mit  blossem  Auge  sehen  und  in  ihrer  Anordnung  verfolgen  kann.  Die  muskulosen 
Faserzellen , die  ohne  Zweifel  auch  hier  durch  Aneinanderlagerung  die  Muskelbiindel  bilden,  habe 
ich  nur  in  seltenen  Fallen  zu  isoliren  vermocht,  dagegen  liessen  sich  die  Biindel  ais  Ganze,  da 
sie  meist  nur  von  ganz  lockerem  Zellgewebe  umgeben  sind,  mit  und  ohne  Essigsaure  leicht  erkennen. 
Man  sieht  an  denselben  die  bekannte  Langsstreifung  und  eine  feine  Granulirung,  jedoch  ohne 
grossere  Fettkornchen,  ferner  eine  grosse  Menge  sehr  langer  und  schmaler,  oft  leicht  geschlangelter 
I Kerne  von  0,011  bis  0,013"'  Lange  und  ausserdem  noch  eine  geringe  Beimengung  eines  mit  Kern- 
fasern  versehenen  Bindegewebes,  das  sich  besonders  in  Form  einer  zarten  aussern  Hiille  um  die 
I Biindel  zeigt.  Die  Starke  und  Zahl  dieser  mehr  glatten  Biindel  ist  am  bedeutendsten  in  der  Tunica 
I dartos,  wo  sie  bis  zu  Va'"  und  Vi‘"  in  der  Breite  messen,  am  geringsten  im  Mittelfleisch  und  iji 
, der  Vorhaut.  In  Bezug  auf  ihre  Anordnung  ist  zu  bemerken , dass  sie  theils  in  der  Nahe  der 
I Gefasse  und  Nerven,  theils  mehr  isolirt  im  Bindegewebe  verlaufen,  netzfOrmig  unter  einander  zu- 
sammenhangen  und  vorzuglich  parallel  der  Raphe  des  Scrotum  und  der  Langsachse  des  Gliedes  ziehen, 
jedoch  namentlich  an  letzterem  nicht  selten  mit  starken  Biindeln  auch  quer  verlaufen.  Ueberall 
liegen  diese  Netze  in  mehreren,  stellenweise  unter  sich  zusammenhangenden  Lagen  uber  einander, 
so  dass  namentlich  in  der  Tunica  dartos  eine  wahre  organische  Muskelhaut  entsteht,  die  im  Kleinen 
die  Verhaltnisse  der  Muskellage  der  Harnblase  z.  B.  wiederholt.  Diese  Haut  ist  nach  innen  durch 


1)  I.  I.  pag.  374  sqq. 

2)  Handbuch  der  menschlichen  Anatomie  von  Karl  Friedr.  Tbeod.  Krause.  Hannover  1841.  1.  Band  p.  677 

3)  1.  !.  pag.  116. 

4)  1.  I.  p.  51  sqq. 

eine  Lage  lockern,  rauskellosen  Bindegewebes  von  den  tiefern  Theilen  (vaginalis  communis,  Faser- 
haut  des  penis,  u.  s.  w.)  getrennt,  nacli  aussen  stosst  dieselbe  an  die  hier  selir  zarte  Lederhaut 
und  die  in  derselben  befindlichen  Haarbalge  und  Balgdriisen.  » 

Mihi  quidem  aptissimum  videtur,  telam  illam  tam  arcte  cum  cute  et  nominatim  cum  Corio 
cohaerentem,  ut,  nisi  adhibita  magna  opera  et  cautione,  ab  illo  separari  nequeat,  quae  secundum 
Jordanum  cutis  motiones  provocat,  et  ab  Jordano,  J.  Muellero  et  Henlio  nomine  tunicae 
dartos  insignita  est,  pro  corii  strato  profundissimo  habere.  Ceterum  per  me  licet  nomen  tunicae 
dartos  servare  ad  significandum  hoc  stratum,  quum  illud  utique  colore  suo  ex  albido  subrubro, 
qui  color  tamen,  ut  Jordan  jam  recte  dicit,  vasis  sanguiferis  producitur,  carni  similis  appareat. 
Stratum  vero  cutis  scroti,  quod  deinceps  in  profundo  sequitur,  referendum  sit  ad  telam  subcutaneam 
cellulosam,  usque  ad  musculum  cremasterem  et  tunicam  vaginalem  communem  porrectam.  Quo- 
modocunque  vero  res  se  habent,  omnino  stratum  vasculosum  ejusdem  ambitus  esse  invenio,  quem 
Jordan  tunicae  suae  internae  sive  carneae  vindicat.  Crassitudo  ejus  a superiore  dimidio  faciei 
anterioris  scroti  usque  ad  dimidium  inferius  sensim  augetur  et  deinde  in  facie  posteriore  eadem 
ratione  rursus  minuitur;  atque  initium  ejus  ibi  reperio,  ubi  extrinsecus  scroti  plicae  incipiunt  et 
in  profundo  cellulae  adiposae  in  tela  subcutanea  cellulosa  desinunt.  Stratum  vasculosum  secundum 
meas  quoque  disquisitiones  telam  conjunctivam  continet,  sed  haec  tela  tantum  inservit  constituendae 
massae  destinatae  ad  cingenda  permulta  vasa  sanguifera,  quae  propius  a superficie  plicis  scroti 
parallela  et  magis  infra  e superioribus  deorsum  decurrunt  (Jordani  arteriolae).  Ex  meis  vero 
disquisitionibus  adstipulari  non  possum  Koellikero  affirmanti,  fasciculos  musculorum  glabrorum 
sitos  esse  in  tunica  dartos.  Haec  tunica  secundum  eum  interiora  versus  strato  telae  conjunctivae 
laxae,  musculorum  expertis,  a tunica  vaginali  communi  sejungitur,  et  exteriora  versus  corio  finitima 
est,  ergo,  si  ad  ejus  extensionem  in  profundo  corii  respicimus,  cura  tunica  interna  Jordani  et 
tunica  dartos  Henlii  congruit.  Fasciculos  vero  musculorum  glabrorum  equidem  in  tunica  dartos 
desidero,  etsi  cbrpora  illa  inveni,  quae  imprimis  raphae  parallela  decurrunt  atque  telae  conjunctivae 
inspersa  et  in  pluribus  stratis  alia  aliis  superimposita  sunt.  Haec  tamen  corpora  pro  vasis  sangui- 
feris strato  musculari  instructis  habenda  erant.  Cujus  interest  rem  ad  liquidum  perducere,  eum 
rogo,  ut  disquisitiones  ratione  a me  exposita  repetat.  Nucleos  longos  angustosque  quidem  videmus 
in  tunica  dartos  acidi  acetici  actioni  exposita;  hi  tamen  ad  vasorum  stratum  musculare  perlinent, 
sitique  sunt  ita,  ut  ad  amussim  transversam  directionem  respectu  decursus  vasorum  sequantur. 

2)  Cutis  penis. 

Segmenta  incisuris  diversam  directionem  sequentibus,  praecipue  penis  longitudini  parallelis, 
sed  etiam  circularibus,  parata  sunt.  Ex  eorum  disquisitione  haec  prodierunt. 

Primum  cutem  penis  cum  praeputio,  excepta  tamen  glandis  cute,  describam.  Simillima  est 
cuti  scroti.  Epidermis  hic  quoque,  quatenus  penis  colore  obscuriore  tinctus  apparet,  quam  alia 
corporis  loca,  in  portionibus  profundioribus  segmentorum  maculas  obscuriores  ostendit,  ut  fere 
epidermis  mammae  papillae,  neque  vero  conditione  sua  majorem  in  modum  differt.  Telae  con- 
junctivae corii  magna  copia  telae  fibrosae  elasticae  intexta  est.  In  corio  inhaerent  radices  et 
folliculi  pilorum  pubis  solitariorum , qui  hic  quoque , ut  in  omnibus  corporis  regionibus  pilis 
instructis,  nunquam  ad  perpendiculum  versus  corii  faciem  directi,  sed  ei  oblique  inserti  sunt.  Illi 
plerumque  tantum  in  fine  anteriore  et  inferiore  faciei  dorsalis  penis  desunt.  Porro  in  corio  glan- 
dulae sebaceae  permagnae  reperiuntur.  Equidem  vero  illas  non  solum  prope  penis  radicem 

invenio,  quo  loco  solo  K rause  eas  reperiri  affirmat  (Handvvbrterbuch  v.  R.  Wagner  etc.  pag.  127), 
sed  etiam  ibi,  ubi  pili  pubis  deesse  solent.  Non  minus  late  glandulae  sudoriferae  dispersae  sunt, 
nisi  quod  in  praeputii  lamina  interna  desunt.  Similitudo  autem  cutis  penis  cum  cute  scroti  eo 
potissimum  efficitur,  quod  in  illa  quoque  stratum  vasculosum  reperitur.  Hoc  stratum  incipit  infra 
montem  Veneris  in  facie  dorsali  radicis  penis.  Hic  juxta  ligamentum  suspensorium  penis,  pariter 
atque  ibi,  ubi  cutis  ex  monte  Veneris  ad  scrotum  descendit,  in  tela  subcutanea  cellulosa  adipis 
collectiones  et  numero  et  magnitudine  decrescunt  ac  tandem  omnino  evanescunt,  earum  loco  autem 
paulatim  plura  vasa  in  conspectum  veniunt  stratumque  vasculosum  constituunt.  Vasa  e superficiali 
corii  portione  ad  profundiorem  hac  ratione  frequentiora  fiunt,  ut  in  profundissima  ejus  portione 
stratum  vasculosum  apertissime  conspiciatur.  Hoc  stratum  vasculosum,  quod  telae  conjunctivae 
laxissimae  fibrisque  elasticis  largissime  instructae  injectum  decurrit,  in  profundo  sequitur  stratum  tenuis- 
simae telae  conjunctivae  non  minus  laxae  et  adipe  carentis , quae  hanc  partem  cutis  penis  cum 
fascia  penis  conjungit.  Strati  vasculosi  vasa  e superficiali  hujus  strati  portione  ad  profundiorem 
diametro  crescunt,  etsi  in  profundo  inter  vasa  latiora  etiam  multa  exiguae  diametri  reperiuntur. 
In  universum  vasa  hujus  strati  diametro  aequalia  sunt  vasis  in  strato  vasculoso  cutis  scroti 
obviis.  Vasorum  decursus  hic  non  tam  regularis  est,  quam  in  strato  vasculoso  scroti  vel  potius 
tunicae  dartos;  attamen  nonnulla  loca  in  strato  vasculoso  cutis  penis  inveniuntur,  ubi  nominatim 
venae  parvae  diametri  (circiter  0,01668'")  in  pluribus  seriebus  aliae  aliis  impositae  sunt,  et  simul 
decursu  suo  sinuoso  unam  eandemque  directionem  sequuntur,  et  quidem  ita,  ut  aut  circulorum 
instar  circumeant,  aut  penis  longitudini  parallelae  ad  perpendiculum  ex  alto  descendant.  Plerumque 
tamen  illae  commixtae  sunt  vasis,  decursu  suo  aut  directionem  relative  oppositam  sequentibus,  aut 
illarum  decursura  oblique  decussantibus.  Praeterea  hic  multae  anastomoses  sunt,  praecipue  arteriarum. 

Hoc  loco  arterias  et  venas  discrevi,  quod  prioribus  hujus  commentationis  locis,  ubi  de  simi- 
libus stratis  vasculosis  in  cute  nonnullarum  aliarum  corporis  regionum  sermo  erat,  non  potui ; quod 
me  jure  hoc  loco  fecisse,  jam  probare  studebo,  in  qua  probatione  tamen  ad  descriptionem  segmen- 
torum hujus  partis  cutis  penis  mihi  recurrendum  est.  Mentio  enim  facienda  est  rei,  qua  mihi  denuo 
persuasum  est,  veram  esse  sententiam  meam,  cutem  mammae  papillae  ejusque  areolae,  scroti  et 
penis,  excepta  cute  glandis,  stratum  vasculosum,  minime  vero  fasciculos  musculorum  organicorum 
liberos  continere.  Periculum  a me  factura  est  arterias  cutis  organorum  genitalium  masculorum  inji- 
ciendi, nec  tamen  omnino  successit,  etenim  massa  injicienda  perfecte  tantum  in  cutem  penis  intravit, 
hic  vero  tam  perfecte,  ut  adeo  tenuissimi  vasorum  laquei  in  corii  papillas  intrantes  illa  repleti  appa- 
rerent, ut  ergo  apertissime  perspici  posset  arteriarum  extensio,  dispositio  et  decursus.  Ubique  in 
segmentis  hujus  portionis  cutis  injectione  penetratae  corpuscula,  iis,  quae  pag.  29  descripta  sunt, 
forma  et  specie  similia,  telae  conjunctivae  laxae,  fibras  spirales  et  elasticas  continenti,  inspersa 
apparebant.  E subrotundis  horum  corporum  multa  respondebant  segmentis  transversis  arteriarum, 
quum  materiei  injectae  massulae  subrotundae  minores  vel  majores  magis  minusve  lato  limbo,  vasorum 
parietibus,  cinctae  apparerent.  Alia  horum  corporum  subrotundorum  lumina  aperta  exhibebant, 
vel  compressione  in  corpora  breviora  vel  longiora,  striis  transversis  regularibus  insignita,  mutabantur, 
quorum  strias  transversas  etiam  in  marginibus  laqueorum  instar  ex  altera  facie  in  alteram  circum- 
flecti videbamus.  Ex  longioribus  horum  corporum  arteriae  se  manifestabant  tanquam  vasa  injecta 
et  plerumque  multos  ramulos  emittentia ; alia  contra  in  quibus  non  minus  longitudo  latitudinem 
superabat,  simpliciter  obscura  vel  parum  distinctis  striis  longitudinalibus  instructa  apparebant,  com- 
pressione autem  facta  strias  transversas  regulares  limbumque  supra  commemoratum  ostendebant. 

Haec  modo  dicta  corpora,  quam  arteriarum  injectio,  ut  supra  diximus,  prosperrimo  eventu  fada 
esset,  pro  longioribus  vel  brevioribus  venarum  sectionibus  habenda  erant.  Hic  quoque  in  nonnullh 
eorum  striatio  transversa  interrupta  erat,  quum  portionem  eorum  striis  transversis  ornatam  portic 
angustior  et  striis  longitudinalibus  parum  distinctis  notata  sequeretur;  qua  finita  interdum  regularis 
striatio  transversa  rursus  continuabatur  vel  in  striationem  obliquam  mutata  apparebat.  Ab  ejusmodi 
igitur  corporibus  stratum  striis  transversis  insignitum  sive  stratum  musculare  solutum  erat,  et  subja- 
centes vasorum  parietes,  tanquam  portio  corporum  lucidior  et  striis  longitudinalibus  parum  distinctis 
signata,  in  conspectum  veniebant,  aut  corpora  ejusmodi  ex  parte  tantum  latere  complanato  nitebantur, 
in  quo  casu  portio  eorum  latere  acuto  innixa,  ut  ante  compressionem,  strias  longitudinales  parum 
distinctas  ostendebat.  E longioribus  horum  corpusculorum  hic  quoque,  ut  in  dissecto  strato  vascu- 
loso cutis  scroti  ac  papillae  mammae  ejusque  areolae,  nonnulla  oblique  dissecta  erant,  quae  paulatim 
vel  magis  subito  angustiora  fiebant  et  acuto  fine  finiebantur,  simul  vero  saepe  striis  transversis  signata 
apparebant.  In  casibus  ejusmodi  saepe  in  altero  margine  laterali  striae  transversae  ad  faciem  infe- 
riorem circumflexae  conspiciebantur , in  altero  autem  margine  fines  transverse  detruncatos  exhibe- 
bant (Cf.  accuratiora  de  hac  re  in  Parte  III.).  In  nonnullis  arteriis  majoris  diametri,  materie  injecta 
repletis,  etiam  in  superficie  striae  transversae  inveniri  poterant. 

In  glandis  cute  reperimus  epidermidem  teneram  et  corium  tenue,  atque  in  eo  neque  pilo- 
rum radices,  neque  glandulas  sudoriferas,  sed  earum  loco,  nominatim  in  collo  glandis,  glandulas 
acinosas  in  modum  mororum  congregatas.  Peculiare  stratum  vasculosum  hic  deest.  Conjunctio 
cutis  glandis  cum  subjacente  corpore  spongioso  urethrae  efficitur  tenui  strato  telae  conjunctivae 
densae,  adipe  carentis. 

B.  In  feminis. 

Cutis  externarum  partium  genitalium  in  feminis  in  universum  haud  multum  differt  a cute 
reliqui  corporis.  Illa  in  feminis  adultis  ad  eas  cutis  portiones  pertinet,  quae  colore  obscuriore  tinctae 
sunt,  quam  reliquum  corpus,  quem  colorem  obscuriorem  etiam  labia  minora  pudendorum  prae  se 
ferunt.  Epidermis  etiam  conditionem  huic  colori  respondentem,  in  descriptione  cutis  mammae 
papillae  commemoratam , ostendit.  Telae  conjunctivae  corii  magna  copia  telae  fibrosae  elasticae 
intexta  est,  imprimis  in  facie  interna  labiorum  majorum.  Permagnam  copiam  teiae  fibrosae  elasticae, 
fibrarum  spiralium,  continent  nymphae,  ita  ut  hae  fibrae  cum  haud  parva  copia  vasorum  sanguife- 
rorum  massam  principalem  textus  in  interiore  parte  nympharum  constituant,  quum  tela  conjunctiva 
hic  rarissima  sit  et  adeps  omnino  desit.  In  corio  usque  ad  marginem  labiorum  majorum,  qui  fines 
rimae  pudendorum  efficit,  folliculi  pilorum  pubis  usque  ad  panniculum  adiposum  porrecti  reperiuntur, 
praeterea  numerosae  glandulae  sudoriferae  et  magnae  glandulae  sebaceae,  — quae  posteriores  etiam 
in  interna  labiorum  majorum  facie  atque  in  nymphis  conspiciuntur.  Tela  subcutanea  cellulosa, 
tertium  stratum  integumentorum  cutaneorum  partium  muliebrium,  in  externa  labiorum  majorum 
facie  magnam  copiam  collectionum  adipis  majorum  continet,  multaque  vasa  hic  diffunduntur.  Contra 
in  facie  labiorum  majorum  fines  rimae  pudendorum  constituente,  praecipue  versus  vestibulum  et 
introitum  vaginae,  ubi  cutis  externa  magis  indolem  tunicae  mucosae  prae  se  fert,  cellulae  adiposae 
numero  et  magnitudine  decrescunt,  statim  vero  in  eorum  locum  succedunt  permulta  vasa,  quae 
diversissimas  directiones  sequentia  decurrunt,  et,  si  mediam  magnitudinem  sumis,  diametro  0,025"', 
in  profundo  adeo  0,25"',  gaudent. 


35 


Descriptio  perniaei  cutis. 


Anterior  cutis  perinaei  pars  in  maribus  se  offert  tanquam  cutis  scroti  processum.  Hic 
enim  quoque  stratum  vasculosum , quod  secundum  raphen  versus  anum  decurrit  quodque  in 
lateribus  versus  cutem  femorum  eodem  modo,  quo  stratum  vasculosum  scroti  finitur.  Hoc  in  fine 
enim  adipis  collectiones  in  profundiore  corii  parte  sensim  evanescunt,  eorum  loco  autem  paulatim 
plura  vasa  in  conspectum  veniunt,  quae  stratum  vasculosum  constituunt,  — quod  circiter  0,3332'" 
('/3'")  crassum  est.  Vasa  in  superficiali  ejus  portione  angulum  rectum  cum  raphe  efficiunt,  in 
profundiore  vero  portione  raphae  parallela  decurrunt.  Vasorum  diametrus  circiter  0,03672'"  est.  — 
Musculorum  glabrorum  liberos  fasciculos,  quos  Koelliker  hic  se  invenisse  affirmat,  non  vidi. 

Posterior  vero  pars  perinaei  cutis  in  maribus  aeque  ac  totius  perinaei  cutis  in  feminis 
numerosis  fibris  elasticis  et  vasis,  quae  tamen  stratum  vasculosum  non  constituunt,  praeditae  sunt. 
Ceteroquin  hic  cutis  structura  et  textura  a jam  in  capiti  I descriptis  non  discrepant. 


Structura  et  textura  radicis  pili  vaginarum  et  folliculorum  proximaeque  eorum  viciniae 
peculiaribus  quoque  rationibus  insignitae  sunt.  Quum  vero  partes  illae  numerosissimae  per  cutem 
se  spargant,  jam  in  descriptione  cutis  in  genere  (pag.  16,  17,  21.)  de  iis  quoque  mentionem 
feci  uberius. 


1.  i*isquisitiones  meae  docuerunt,  elementa  contractilia , quibus  certi  quidam  motus  cutis, 
ut  cutis  anserina,  pilorum  arrectio,  scroti  corrugatio,  singulorum  quorundam  cutis  locorum  elevatio 
cet.,  producantur,  fibras  musculares  glabras  in  corio  cutis  esse.  Elementa  vero  ejusmodi  contra- 
ctilia demonstrari  potuerunt : 

a)  Ubique  ad  pilorum  folliculos  earum  quidem  corporis  regionum,  quas  pag.  21  attuli. 
Constituunt  ibi  fasciculos  fibrarum  muscularium  glabrarum,  a me  arrectores  pili  nominatos,  quos 
etiam  Koelliker  jam  cognovit  et  descripsit.  Ad  quemlibet  pili  folliculum  fasciculus  ejusmodi  mus- 
cularis accedit,  cujus  media  longitudo  0,625'",  media  latitudo  0,0205'"  est.  In  portione  corii 
superficiei  proxima  plerumque  duobus  tribusve  ramulis  tenuibus  incipit,  directione  obliqua  inter 
glandulas  sebaceas  perrumpens  ad  portionem  profundiorem  decurrit  et  quidem  semper  ad  id  latus 
folliculi  pili  oblique  collocati,  quod  cum  cutis  superficie  angulum  obtusum  constituit,  ibique  se 
annectit  strato  externo  striis  longitudinalibus  insignito  (speciem  fibrosam  prae  se  ferenti)  ejus  partis 
folliculi  pili,  quae  initio  tumoris  radicis  pili  respondet. 

b ) In  omnibus  vasis  sanguiferis  cutis,  quae  diametri  0,01668"'  vel  etiam  majoris  sunt. 
Reperitur  ibi  stratum  transversum  fibrarum  muscularium  extrinsecus  collocatum,  parietemque  vasorum 
efficiens  , quod  deest  in  vasis  diametro  0,01261'"  et  minore  praeditis  atque  in  vasis  capillaribus. 

2.  Haec  vasa  strato  fibrarum  muscularium  instructa  in  certis  quibusdam  cutis  regionibus  maxime 
excolta  atque  adeo  in  stratum  vasculosum  accumulata  reperiuntur,  et  quidem  in  papilla  mammae  ejus- 


III. 

Conclusiones  e disquisitionibus  meis  deductae. 

que  areola  utriusque  sexus,  in  scroto  et  pene  cum  praeputio  atque  perinaeo.  In  his  corporis  regio- 
nibus vasa  cutis  in  profundiore  corii  portione  strata  vasculosa  perfecta  constituunt,  quae  tam  late 
extensa  sunt,  quam  integumenta  cutanea  harum  corporis  regionum.  Strata  vasculosa  crassa  sunt 
circiter  — 4/5'",  vasorum  autem  diaraetrus  media  est  0,0834'".  — Vasorum  in  areola  papillae 
obviorum  alia,  nominatim  superficialia,  circulorum  instar  circa  papillam,  tamquam  centrum,  circum- 
eunt, alia,  nominatim  profundiora  et  papillae  finitima,  radiorum  instar  ad  basin  papillae  accedunt; 
in  papilla  ipsa  vasa  partim  circulorum  instar  circa  papillae  axem  longitudinalem  , partim  ei  parel- 
lela  decurrunt.  Omnia  per  multiplices  anastomoses  inter  se  conjunguntur.  • — In  portione  super- 
ficiali strati  vasculosi  scroti  vasa  plicis  externae  superficiei  scroti  respondentia  et  cum  raphe  angulum 
rectum  efficientia  decurrunt,  in  profundiore  vero  portione  ex  alto  deorsum  descendunt,  ergo  angulum 
rectum  cum  plicis  constituunt;  haec  posteriora  alia  aliis  superimposita  plerumque  stratum  crassius 
componunt,  quam  priora.  Omnia  cutis  superficiei  parallela  decurrunt,  et  tantummodo  profundiora 
ab  hac  regula  recedunt.  — In  strato  vasculoso  cutis  penis  vasorum  decursus  minus  regularis  est, 
plerumque  tamen  illa  aut  circulorum  instar,  aut  ad  perpendiculum  deorsum  decurrunt. 

3.  Fibrae  musculares  ubique  in  universum  ejusdem  formae  sunt;  sunt  enim  fibrae  in  lon- 
gum protractae,  fusiformes,  complanatae,  in  quibus  acidi  acetici  actioni  expositis  nucleus  oblongus 
0,0057'"  longus  et  0,0011'"  latus  in  conspectum  venit.  Fibrae  musculares,  acido  nitrico  tractatae, 
arrectorum  pili  0,0778  longae,  0,00243'"  latae  sunt,  vasorum  0,0278'"  longae,  0,00134'"  latae. 

Tam  diversas  musculorum  organicorum  fibrillarum  formas,  quam  Koellik er  commemorat, 
oblongas,  epithelialibus  cellulis  similes,  finibus  fissis  et  denticulatis  laciniosisque  marginibus  praeditas, 
aliasque  formas  angulosas,  quae  arte  provocatae  esse  videntur,  — nusquam  neque  in  musculis 
arrectoribus  pili  neque  in  tubuli  digestorii,  uteri,  vesicae  urinariae  vasorumque  stratis  muscularibus 
inveni.  Magnitudo  quoque  illarum  fibrillarum  muscularium  formarum  media  a Koellik  ero  allata 
a magnitudine  a me  allata  discrepat,  nusquam  enim  fibrillas  musculares  0,006  — 0,007"'  latas  et 
0,01'"  longas  vidi. 

4.  Koelliker  fibras  musculares  liberas,  in  fasciculos  compositas,  adeo  strata  musculosa 
efficientes,  descripsit  in  papilla  utriusque  sexus  ejusque  areola,  in  scroto,  in  pene  cum  praeputio, 
in  perinaeo,  porro  in  parietibus  folliculi  pili,  in  majoribus  glandulis  sudoriferis  foveae  axillaris,  ani, 
cet.,  in  glandulis  ceruminosis  meatus  auditorii  externi,  denique  eas,  quae  extrinsecus  ad  folliculum 
pili  accedunt.  Disquisitiones  meae  contra,  ut  jam  dictura  est,  demonstraverunt,  locis  corporis  modo 
dictis  liberos  fasciculos  fibrarum  muscularium  glabrarum,  exceptis  arrectoribus  pili,  non  inveniri. 

In  majoribus  glandulis  sudoriferis  foveae  axillaris  omnibusque  aliis  glandulis  sudoriferis  et 
glandulis  ceruminosis,  quas  et  ipsas  peculiari  disquisitioni  subjeci,  ne  rationes  quidem  texturae  et 
structurae  cutis , quantum  equidem  animadvertere  potui , insigniter  differunt  a cutis  rationibus  in 
aliis  corporis  regionibus. 

In  folliculi  pili  parietibus  duo  strata  perspicua  cognoscere  potui,  alterum  externum  striis 
longitudinalibus  ornatum , alterum  internum  nucleis  transverse  silis  parvis , 0,0056'"  longis  et 
0,0012'"  latis,  circa  folliculum  circumeuntibus,  instructum.  Stratum  externum  tela  conjunctiva 
constat,  neque  acidi  nitrici  actioni  expositum  in  elementa  fibrosa  dilabitur.  Internum  Koelliker ') 
esse  opinatur  stratum  fibrarum  muscularium  circularium.  Etiamsi  omittamus  non  patere,  ad  quam 
rem  actio  strati  ejusmodi  hoc  loco  requiratur,  disquisitionibus  meis  nullo  modo  quidquam  invenire 


l)  l.  l.  P.  53. 

potui,  quod  mihi  hoc  stratum  fibris  muscularibus  constructum  esse  probaret.  Nullo  modo  haec 
membrana  acidi  nitrici  actioni  subjecta  in  fibrillas  dissolvi  potest.  Habitus  ejus  potius  idem  est,  qui 
lamellae  tela  conjunctiva  constantis,  quare  hoc  stratum  optime  haberi  potest  pro  strato  telae  con- 
junctivae fines  inter  corium  et  epidermidem  (externam  vaginam  radicis  pili)  constituente. 

In  reliquis  corporis  regionibus  supra  dictis,  in  papilla  mammae  ejusque  areola  atque  in  scroto  et 
pene  cum  praeputio  ac  perinaeo,  disquisitionibus  meis  fibrae  musculares  demonstrari  quidem  potuerunt, 
sed  illae,  ut  diximus,  ad  stratum  musculare  vasorum  pertinuerunt.  Facile  credideris,  Koellike- 
rum  (qui  praecipue  acido  acetico  in  disquisitionibus  suis  reagente  usus  est,  acidum  nitricum  vero 
non  adhibuit)  strato  vasorum  fibris  muscularibus  composito  in  errorem  inductum  esse.  Satis 
accurate  etiam  congruunt  dispositio,  ambitus  et  decursus  fasciculorum  fibrarum  muscularium  glabra- 
rum, quos  Koelliker  in  bis  cutis  regionibus  descripsit,  cum  dispositione  et  ambitu  stratorum 
vasculosorum  et  decursu  vasorum , quae  a me  descripta  sunt ; sed  illius  descriptio  non  consentit 
cum  decursu  fibrarum  muscularium  vasorum,  nam  fibrae  musculares  non  sequuntur  axem  longitu- 
dinalem vasorum,  sed  transverse  decurrunt.  — Ceterum  demum  re  diligentissime  perpensa  et 
considerata  atque  numerosis  disquisitionibus  institutis  permotus  sum  ad  profitendam  sententiam, 
Koellikerum  errasse,  neque  liberas  fibras  musculares  in  his  cutis  cutis  regionibus  reperiri. 

5.  Quum  vero  etiam  ex  observationibus  meis  mihi  apparuerit,  facile  fieri  posse,  ut,  qui 
experimenta  mea  repetant,  interdum  primo  praeparatorum  adspectu  fallantur,  facere  non  possum, 
quin  denuo  afferam  momenta , quae  partim  explicationem  meam  veram  rectamque  esse  probent , 
partem  confusionem  prohibeant. 

Musculos  illos,  de  quibus  sermo  est,  locis  supra  dictis  non  liberos  occurrere,  sed  ad  vasa 
pertinere,  in'  segmentis  tenuibus  secundum  praecepta  mea  excisis  et  acidi  nitrici  actioni  expositis 
(post  viginti  quatuor  horas  vel  in  segmentis  tenuissimis  etiam  jam  post  nonnullas  horas)  ex  his 
momentis  cognosci  potest.  Persuadetur  nobis  limbis  marginum  corporum  illorum , corpora  esse 
cava,  culei  formam  referentia,  ut  paucis  dicam,  canales  vasorum.  Porro  fibras  musculares  in 
marginibus  corporum  circumflecti  videmus,  et  converso  praeparato  has  fibras  circulares  esse  cogno- 
scere possumus ; — idem  conspicitur  in  praeparatis  acidi  acetici  actioni  subjectis.  Saepissime 
particulae  strati  fibris  muscularibus  compositi  imperfecte  solutae  adhuc  cum  parte  vasorum  cohae- 
rent, ita  ut  reliqui  vasorum  parietes  aperte  dignosci  possint,  et  striis  sibi  propriis  se  parietes 
vasorum  esse  demonstrent.  Praeterea  in  corporibus  illis  saepissime  conspiciuntur  lumina  vasorum 
et  sanguis,  quo  repleta  sunt.  Uno  loco  mihi  adeo  successit  corpora  illa,  nimirum  arterias,  injicere. 
Denique  aptum  est  tunicam  vasculosam,  ut  arachnoideam,  • — quoniam  in  illa  de  liberis  fibris 
muscularibus  sermo  esse  nequit  — , ad  sustentandas  et  confirmandas  horum  corporum  disquisi- 
tiones eadem  ratione  explorare,  ut  nobis  persuadeamus,  segmenta  arachnoideae  pluribus  stratis 
complicatae  et  siccatae  in  omnibus  rebus  prorsus  eodem  modo  se  habere,  quo  segmenta  cutis  illos 
vasorum  plexus  continentia,  — nisi  quod  fortasse  in  segmentis  illis  non  tam  numerosa  vasa 
reperiantur. 

Quod  ad  confusionem  attinet,  fieri  possit,  praesertim  si  investigatio  parum  diligens  sit,  ut 
longiores  brevioresve  sectiones  vasorum,  strato  fibris  muscularibus  transversis  composito  instructo- 
rum confundantur  cum  segmentis  strati  fibrarum  muscularium,  membranae  instar  diffusi,  qualia 
strata  apparent  in  segmentis  intestinorum,  quae  parata  sunt  incisuris  ad  perpendiculum  per  crassi- 
tudinem et  tam  secundum  longitudinem  decursus  parietum,  quam  circulatim  per  eos  ductis.  Sed 
etiam  segmenta  ejusmodi  in  auxilium  disquisitionum  mearum  exploravi.  Si  segmenta  illa  tenuissima 

sunt,  ( — in  quo  casu  disquisitio  microscopica  jam  primis  horis,  postquam  acidum  nitricum  in 
ipsa  agere  coepit,  instituenda  est,)  — orbiculi  solitarii  majores  minoresve,  plerumque  subrotundi, 
flavo  colore  tincti,  in  iis  animadvertuntur.  Hi  orbiculi  sunt  segmenta  transversa  strati  canalis 
intestinalis  fibris  muscularibus  compositi  et  membranae  instar  diffusi.  Hi  orbiculi  nobis  ostendunt 
facies  segmentorum  singularum  fibrillarum  muscularium,  juxta  se  positarum  et  fasciculos  muscu- 
lorum constituentium,  in  forma  macularum  parvarum,  subrotundarum,  lineamentis  obscuris  cinctarum, 
colore  flavo  tinctarum,  juxta  se  collocatarum,  quarum  quaelibet  macula  diametro  instructa  est, 
quae  singqlarum  fibrillarum  crassitudini  respondet.  — Si  segmentum  minus  tenue  est,  non  minus 
quidem  maculae  illae  conspiciuntur,  sed  jam  exhibent  terminos  finales  columellarum  parvarum, 
quae  adhibita  pressione  in  latus  declinatae  sunt  et  in  varias  directiones,  saepe  radiorum  instar, 
uti  bacilli  strati  bacillosi  s.  cylindrosi  tunicae  retinae  oculi,  discedunt.  Columellae  sunt  parva  seg- 
menta transversa  fibrillarum  muscularium.  Si  segmentum  ex  tubi  intestinalis  parietibus  excisum 
etiam  crassius  est,  corpuscula  striis  transversis  regularibus  insignita  flavoque  colore  tincta,  in 
quibus  interdum  adeo  longitudo  perspicue  praevalet,  cognoscuntur,  quae  sunt  segmenta  fasciculorum 
musculorum,  stratum  musculorum  longitudinalium  vel  transversorum  constituentium.  Neque  vero 
horum  corpusculorum  striae  transversae  in  marginibus  circumflectuntur,  sed  in  faciebus  incisura 
effectis  recisae  finiuntur:  conspiciuntur  enim  maculae  et  ipsae  juxta  se  collocatae  (facies  incisura 
effectae  singularum  fibrillarum  muscularium  dissectarum)  atque  etiam  longiores  brevioresve  parti- 
culae finales  fibrillarum  muscularium  transverse  detruncatae. 

Interdum  quidem  fieri  potest,  ut  etiam  in  vasis  laqueiformis  circumflexio  fibrarum  muscu- 
larium desit,  idque  ex  duplici  causa.  Partim  enim  re  vera  lamella  parva  e vasi  pariete  per  inci- 
suram resecta  esse  potest,  attamen  hoc  rarissime  accidit,  atque  tum  etiam  nonnunquam  contingit, 
ut  partem  vasi  non  violatam  observationi  subjicere  possimus.  Partim  fieri  potest,  ut  stratum 
musculare  libere  se  sustulerit  et  jam  non  circumflectatur,  fibraeque  ejus  singulae  simul  e situ 
curvato  in  rectum  transeant;  in  hoc  casu  tamen  invenies  singulas  fibras  musculares  non  resectas 
esse,  sed  in  tenues  acutosque  fines  exire,  atque  acidi  nitrici  actioni  diutius  expositas  in  fibrillas 
separatas  dilabi. 

Denique,  ut  supra  jam  exposuimus,  interdum  corpuscula  tenuia,  ramulis  instructa,  striis 
longitudinalibus  non  omnino  regularibus  insignita,  colore  flavo  tincta,  occurrunt,  quibus  facillime 
ad  concipiendam  opinionem  induci  possis,  illa  esse  (quod  quidem  Koelliker  censuit)  musculos 
ramulis  instructos.  Attamen  in  his  corpusculis  striae  minus  parallelae  decurrunt,  quam  in  musculis 
ipsis  eas  decurrentes  videmus;  porro  haec  corpuscula  non  dilabuntur  in  fibras,  quod  musculi  acidi 
nitrici  actioni  per  longius  temporis  spatium  subjecti  semper  faciunt;  denique  corpuscula  ejusmodi 
saepissime  animadvertuntur  conjuncta  cum  vasis  striis  transversis  insignitis,  ergo  strato  musculari 
instructis. 

Iconum  explicatio. 

Significationes  communes : a.  significat  cuticulam  Malpighii,  b.  rete  Mal p igliii , e.  epidermidem, 
c.  corium,  y.  fibras  elasticas,  quas  tela  conjunctiva  corii  continet. 

Praeparata,  figuris  I — IU  efficta,  acidi  nitrici  actioni  subjecta  erant.  ' 

Fig.  J.  Segmentum  cutis  e papilla  mammae  incisuris  secundum  papillae  axgm  longitudinalem  ductis 
exsectum.  Iu  portione  superficiali  segmenti  corii  nonnulla  vasa  capillaria  (b)  ramulis  instructa  decurrunt;  in  pro- 
fundiore autem  portione  conspiciuntur  numerosae  longiores  brevioresve  sectiones  vasorum  sanguiferoruin  (g),  quae 
omnes  striis  transversis  regularibus  insignitae,  ergo  fibrarum  muscularium  strato  instructae  apparent.  Passim  in 
vasorum  sectionibus  stratum  striis  transversis  insignitum  pressione  adbibita  dimotum  vel  ad  latus  detrusum  est,  ita 
ut  illae  sectiones  partim  regularibus  striis  transversis,  partim  regularibus  striis  obliquis,  quin  etiam  striis  longitu- 
dinalibus instructae  appareant.  Ab  una  sectione  lamella  strati  muscularis  resoluta,  sed  adhuc  in  primitivo  situ  suo 
transverso  vaso  imposita  est.  Alia  strati  muscularis  lamella  (q)  omnino  libere  a vaso  (g)  ablata  est  juxtaque  illud 
jacet,  et  quidem  in  eodem  situ  curvato,  quo  proprie  circa  illud  circumjecta  fuit.  In  eodem  vaso  (g)  inter  portiones 
striis  transversis  insignitas,  quae  ad  latus  detrusae  sunt,  reliquus  vasi  paries  (ranslucens  striisque  longitudinalibus 
parum  expressis  neque  regularibus  notatus  in  conspectum  venit,  superque  ejus  margines  longitudinales  tenui  linea 
indicatos  striae  musculares  paululum  prominent.  In  nonnullis  denique  vasis  ramilicationes  et  lumina  aperta  animad- 
vertuntur. g'.  indicat  segmentum  transversum  vasi,  cujus  lumen,  tanquam  centrum  ovatum,  limbus  striis  radiorum 
instar  decurrentibus  ornatus  cingit;  circa  hunc  limbum,  qui  ad  tunicam  intimam  perlinet,  exteriora  versus  alter 
limbus  angustus,  ad  stratum  musculare  pertinens,  apparet,  x.  indicat  particulam  ramuli  nervi,  marginibus  latera- 
libus regulae  non  convenienter  inflexis  instructam. 

Fig  II.  a.  et  II.  b.  repraesentant  segmenta  cutis  scroti,  incisuris  e superioribus  deorsum  ductis,  ergo  angulum 
lectum  cum  plicis  cutis  scroti  formantibus,  parata.  In  fig.  II.  a.  ejusmodi  segmentum  cutis,  in  quod  pressio  apta 
exhibita  est,  totum  depictum  est;  contra  in  fig.  II.  b.  tantum  ea  pars  illius,  quae  longiores  sectiones  vasorum  strati 
vasculosi  continet  et  pressu  nondum  affecta  est. 

Fig.  II.  a.  In  segmento  corii  (c)  ductus  sinuatus,  ductus  excretorius  glandulae  sudoriferae,  decurrit  et  bine 
in  epidermidem  (e)  infundibuli  formam  aemulans  exit  (f).  Porro  in  media  corii  parte  observantur  multa  corpuscula 
(g')  majora  minorave,  subrotunda,  obscura,  satis  arcte  congregata,  quae  fere  omnia  regularibus  striis  transversis 
notata  apparent  et  quorum  unum  in  ramulos  diffunditur.  Haec  corpuscula  sunt  brevia  segmenta  transversa  vasorum, 
strato  musculari  instructa  et  pressu  adbibito  ita  collocata,  ut  latere  complanato  innitantur.  Profundior  corii  portio 
contra  insignis  est  longioribus  vasorum  sectionibus  (g),  regularibus  striis  transversis  ornatis,  quarum  plurimae,  quum 
adspeclus  ex  margine  sit,  finibus  acutis  terminantur.  Passim  animadvertuntur  corpuscula  simpliciter  obscura,  oblonga, 
quae  sunt  vasa  e marginibus  conspecta  necdum  pressu  adbibito  in  situ  suo  ita  mutata,  ut  facie  plana  innitantur. 

In  fig.  II.  b.  vasorum  sectiones  (g)  apparent  in  forma  corpusculorum  simpliciter  obscurorum  vel  striis  longi- 
tudinalibus parum  expressis  neque  regularibus  insignitorum , quorum  nonnulla  in  ramulos  diffunduntur.  Simulatque 
in  praeparatum,  quale  hac  imagine  effictum  est,  pressio  apta  exercetur,  corpuscula  illa  transmutantur  in  corpuscula 
regularibus  striis  transversis  ornata  ejus  speciei,  quam  fig.  II.  a.  nobis  offert. 

Fig.  III.  Segmenta  cutis  cranii,  incisuris  secundum  directionem  locorum,  quibus  pilorum  scapi  inseruntur, 
et  simul  ad  perpendiculum  per  cutis  crassitudinem  ductis  effecta.  Conspicimus  hic  duas  pilorum  radices  (i),  alteram 
juxta  alteram  collocatas,  oblique  in  cutis  segmentum  immissas,  atque  proximam  earum  viciniam.  Radicem  pili 
cylindraceam  in  fine  versus  nodulum  pili  (r)  obscurum , maculis  haud  regularibus  signatum , in  formam  clavi  tume- 
factam videmus.  In  lateribus  illa  duabus  striis  (k)  angustissimis,  lucidis,  segmentis  internae  pili  radicis  vaginae 
limitata  est,  extra  quas  strias  segmenta  externae  pili  radicis  xmginae,  nucleos  continentis  (1),  directus  retis  Rlal- 
p igliii  (b)  processus,  sita  sunt.  Inter  k.  et  I.  per  parvum  spatium  cuticula  Malpighii  (a)  decurrit,  s.  indicat 
segmentum  folliculi  pili,  quod  obscurum  et  striis  longitudinalibus  parum  expressis  neque  regularibus  notatum  apparet. 
'Glandulae  sebaceae  (v)  in  formam  uvae  aggregatae  cum  ductu  suo  excretorio  {retioli  formam  prae  se  ferente  per 
pili  radicis  vaginas  penetrant  ibique  evanescunt.  In  lateribns  radicum  pilorum,  oblique  in  cutem  immissarum,  quae  cum 
linea  terminali  superficiei  cutis  angulum  obtusum  formant,  fasciculi  musculorum  (m),  regularibus  striis  longitudinalibus 
insigniti,  ramulis  incipientes,  ad  pili  folliculum  accedunt,  et  quidem  ad  eam  portionem  illius,  quae  initio  noduli  pili 
respondet.  Sinuatus  ductus  excretorius  glomeris  glandularum  sudoriferarum  (d)  usque  ad  epidermidem  (e)  continuatur, 
in  quam  formam  infundibuli  aemulans  exit  (f).  p.  significat  adipis  accumulationes;  g'.  corpusculum,  quale  in  tig.  1. 

Fig.  IV.  Segmentum  cutis  cranii  incisuris  ratione  supra  dicta  directis  effectum,  sed  acidi  acetici  actioni 
subjectum.  — E fundo  folliculi  pili  (s),  iu  quo  stratum  externum  obscurum,  striis  longitudinalibus  leviter  expressis 
insignitum  (n),  et  internum  angustis  nucleis  transversis  instructum  (o)  apperte  dignoscuntur,  piriformis  papilla  sive 
pulpa  pili  (t)  in  tenui  petiolo  se  extollit.  Pulpae  porlio  superior,  uarvis  corpusculis  obscuris  insignita,  directa  via 

in  substantiam  medullarem  canalis  medullaris  tu)  continuatur.  In  pili  radice  (i)  animadvertuntur  tenues  lineae  trans- 
versae undulatae  (iv),  margines  squamarum  epithelialium  oblongarum,  tegularum  instar  se  tegentium.  Omnes  reliquae 
litterae  in  hac  figura  easdem  partes  significant,  quas  in  fig.  III. 

Fig.  V.  offert  imaginem  vasi  (g)  e strato  vasculoso  papillae  mammae  acidi  nitrici  actioni  subjecto.  Hoc 
vas  regularibus  striis  transversis  insignitum  est;  cum  eo  directe  conjunctum  est  vas  in  ramulos  diffusum  (h),  quod 
transitum  ad  vasa  capillaria  efficit.  Striae  transversae  in  vaso  (h)  desunt,  sed  earum  loco  striae  longitudinales 
parum  distinctae  animadvertuntur. 

Fig.  VI.  exhibet  imaginem  fibrillarum  muscularium,  in  longum  protractarum,  fusiformium,  complanatarum, 
n quas  fasciculi  arrectorum  pili,  per  quatuor  circiter  dies  acidi  nitrici  actioni  expositi,  ditabuntur. 

1.  Te, a conjunctiva  non  est  irritabilis. 

2.  Spermatozoa  nec  plantae,  nec  animalia,  nec  partes  eorum  sunt. 

3.  Medico  tantummodo  naturae  ministrum  esse  licet. 

4.  Ouodcunque  medicamentum  nonnisi  morbum  excitans  salutem  fert. 

5.  Carcinomatis  operatio  quam  maxime  evitanda  est. 

6.  Homoeopathia  therapiam  multum  adjuvit. 


